Dua Beranak Ditahan Edar Syabu Di Lahad Datu

LAHAD DATU: Seorang lelaki 60 tahun dan anak lelakinya berusia 18 tahun ditahan mengedar dadah dalam kebun kelapa sawit di Kampung Cocos dekat sini, jam 2.30 petang semalam.

Ketua Polis Daerah Lahad Datu, Asisten Komisioner Rohan Shah Ahmad, berkata kedua-dua mereka ditahan sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Lahad Datu dengan dibantu anggota Balai Polis Desa Kencana dan Tambisan.

“Susulan penahanan dua beranak itu, polis turut merampas beg plastik warna hitam mengandungi dadah disyaki syabu dengan anggaran berat 501.60 gram bernilai RM50,160.

“Turut dirampas sebuah kereta Proton Saga BLM dengan nilai keseluruhan dianggarkan RM79,160,” katanya dalam kenyataan media, hari ini.

Rohan Shah berkata, kedua-dua mereka tidak mempunyai pekerjaan tetap dan hidup dengan hasil upah mengedar dadah di sekitar daerah ini.

“Kedua-dua suspek kini direman selama tujuh hari dan kes disiasat mengikut Seksyen 39B Akta Dadah Berbahaya 1952,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Dicadang Perluas Caruman Perkeso Kepada Kakitangan Kontrak Dan Sementara

KOTA KINABALU: Kerajaan dicadang memperluas skim perlindungan keselamatan Pertubuhan Keselamatan Sosial (Perkeso) kepada kakitangan awam negeri yang berstatus kontrak dan sementara bagi menjamin kebajikan golongan berkenaan.

Ahli Dewan Undangan Negeri (ADUN) Apas, Datuk Nizam Abu Bakar Titingan berkata, perkara itu penting kerana kakitangan awam negeri yang berstatus kontrak terabai daripada segi pembelaan kebajikan sekiranya ditimpa kemalangan di tempat kerja.

“Saya sering dihubungi oleh golongan berkenaan yang memohon bantuan untuk membiayai kos-kos perubatan mereka dan sudah pasti kemampuan saya untuk membantu sangat terbatas.

“Oleh itu diharapkan pihak kerajaan negeri dapat memberi perhatian keatas perkara ini dan menyediakan bajet peruntukan untuk caruman Perkeso terhadap kakitangan awam berkenaan,” katanya ketika membahaskan ucapan dasar Yang Dipertua Negeri Tun Juhar Mahiruddin pada persidangan Dewan Undangan Negeri Sabah hari ini.

Nizam berkata, kes kemalangan dan kematian kakitangan awam berstatus kontrak dan sementara dirujuk kepada Perkeso tetapi Perkeso tidak dapat berbuat apa-apa kerana pekerja berkenaan tidak dicarumkan.

“Sebenarnya pindaan Akta Keselamatan Sosial Pekerja 1969 telah diwartakan pada 20 Mac 2013 di mana kerajaan telah meluluskan cadangan peluasan skim perlindungan Perkeso ini kepada kakitangan awam berstatus sementara dan kontrak dalam perkhidmatan persekutuan dan negeri, badan berkanun serta Pihak Berkuasa Tempatan.

“Oleh itu saya berharap kerajaan dapat memberi perhatian terhadap perkara berkenaan bagi mencerminkan kepekaan kerajaan negeri terhadap kebajikan golongan itu,” tambahnya.

Sementara itu, Nizam juga mencadangkan agar satu loji rawatan air yang baharu dibina di Sungai Apas, Tawau bagi menyelasaikan bekalan air bersih di sekitar Kampung Apas, Kampung Wakuba, Kampung Gading, Kampung Membalua, Kampung Batu Payung, Kampung Ranggu dan Bandar Sri Indah.

“Bekalan air di kawasan berkenaan selalu mengalami gangguan dan ia barlaku walaupun bukan musim kemarau yang sebelum ini musim kemarau dijadikan alasan utama yang menyebabkan gangguan bekalan air bersih berkenaan,” katanya. – BorneoToday


COVID-19: Pasukan Pakar Perubatan China Dijangka Tiba Di Sabah Hari Ini

KOTA KINABALU, 28 April: Lapan pakar perunding perubatan dari China dijangka tiba di Sabah hari ini untuk berkongsi pengalaman mereka menangani wabak COVID-19, menurut Menteri Kesihatan dan Kesejahteraan Rakyat negeri Datuk Frankie Poon Ming Fung.

“Kami mengalu-alukan kedatangan mereka dan teruja untuk bertemu mereka kerana percaya kami boleh mempelajari daripada pengalaman mereka menangani masalah pandemik ini semasa kunjungan dua hari ke sini,” katanya.

Poon berkata demikian kepada pemberita selepas menerima 48,000 unit penutup hidung dan mulut 3 lapisan; 2,000 unit penutup hidung dan mulut KN95; 900 unit penutup hidung dan mulut N95; dan lima alat termometer dari Persatuan Persahabatan Ma-Zhong Sabah di Wisma Tun Fuad Stephens di sini semalam.

Turut hadir Konsul Jeneral Republik Rakyat China Kota Kinabalu Liang Caide.

Sementara itu, Presiden persatuan itu, Dr Oh Ei Sun berkata Ma-Zhong Sabah menghubungi pihak berkuasa berkaitan di China untuk mendapatkan sumbangan material ketika wabak COVID-19 di Malaysia mencapai tahap yang ketara.

Beliau berkata persatuan itu sehingga kini telah memperoleh lebih RM250,000 sumbangan material, yang telah diedarkan kepada pihak berkuasa tempatan yang paling memerlukan.

“Sempena persahabatan yang telah lama terjalin antara Sabah dan China, Ma-Zhong Sabah akan terus bekerjasama dengan pihak berkuasa relevan di Malaysia dan China untuk memerangi wabak itu, termasuk menghulurkan bantuan kepada pasukan pakar perunding perubatan China yang bakal tiba,” kata Oh.


WARISAN kekal tak mahu BERSATU masuk Sabah

KOTA KINABALU: Ketua Menteri Sabah, Datuk Seri Mohd Shafie Apdal, berkata Parti Warisan Sabah (WARISAN) pimpinannya kekal dengan pendirian supaya Parti Pribumi Bersatu Malaysia (BERSATU) tidak melebarkan sayap ke negeri ini.

Mohd Shafie berkata, beliau sudah menyatakan pendirian kepada Tun Dr Mahathir Mohamad selaku Pengerusi BERSATU sebelum Pilihan Raya Umum Ke-14 (PRU-14) bahawa WARISAN akan menjadi rakan Pakatan Harapan (PH), sekali gus BERSATU tidak akan masuk ke Sabah.

“Tidak ada mesyuarat (baru-baru ini) tetapi saya telah menyatakan kepada mereka (BERSATU) bahawa apa yang penting kita stabilkan kedudukan (WARISAN dan PH) di sini.

“Pada PRU-14 lalu, mereka mendengar (pendirian) kita, jadi diharapkan mereka akan terus mendengar,” katanya kepada pemberita selepas menghadiri Rumah Terbuka Krismas WARISAN di sini, hari ini.

Beliau mengulas mengenai usaha beberapa pihak untuk menubuhkan BERSATU di Sabah, termasuk beberapa wakil rakyat pembangkang yang dilaporkan menunjukkan minat untuk menjadi ahli parti berkenaan selepas meninggalkan UMNO, bulan lalu.

Mohd Shafie berkata, kerajaan negeri sentiasa menyokong perubahan yang dibawa kerajaan Persekutuan di bawah pimpinan Dr Mahathir dan penting bagi kedua-dua pihak untuk bekerjasama demi kepentingan rakyat.

Baru-baru ini, beberapa keping gambar menunjukkan bekas pemimpin UMNO negeri diketuai bekas Pengerusi Badan Perhubungannya, Datuk Hajiji Noor memegang borang BERSATU dipercayai permohonan untuk menyertai parti itu tersebar di laman sosial.

Bulan lalu, Hajiji mengetuai 13 wakil rakyat UMNO Sabah keluar parti dan menyatakan menjadi wakil rakyat Bebas.

Pada masa sama, Parti Harapan Rakyat Sabah (Harapan Rakyat) diketuai Presidennya, Datuk Lajim Ukin mahu BERSATU mengembangkan sayap ke Sabah walaupun Dr Mahathir ada menyebut parti berkenaan tidak akan ke Sabah.

Sementara itu, Mohd Shafie berkata, beliau dijadualkan menerima kunjungan hormat daripada pemimpin Moro dari selatan Filipina minggu depan, antara lain berbincang mengenai kerjasama untuk menangani beberapa isu berkaitan keselamatan.

“Mereka mungkin akan memberikan saya gambaran mengenai situasi semasa (di selatan Filipina) dan saya minta perkara ini dilihat sebagai pendekatan dalam usaha untuk membentuk kerjasama bagi menangani insiden tidak diingini, terutama di timur Sabah,” katanya. – Berita Harian


WARISAN Rayu Pengundi Luar Balik Sabah

KOTA KINABALU: Hanya kira-kira 3,000 pengundi baru mendaftar di negeri ini, menurut maklumat daripada Suruhanjaya Pilihan Raya (SPR).

Pengerusi kekal Parti Warisan Sabah, Datuk Liew Vui Keong memperolehi maklumat itu daripada SPR dan berkata, amat mustahak bagi pengundi dari luar kawasan untuk balik ke negeri ini untuk membuang undi dalam pilihan raya negeri pada 26 September, depan.

“Saya terkejut selepas menerima maklumat itu. Walaupun, kita sudah bersedia untuk menghadapi pilihan raya, kita masih mahu penduduk Sabah yang tinggal di Semenanjung Malaysia dan Sarawak untuk kembali dan menjalankan hak untuk mengundi,” katanya kepada wartawan di Kuala Lumpur pada hari ini.

Katanya, ada kira-kira 300,000 orang Sabah di semenanjung, di mana separuh daripadanya adalah pengundi berdaftar.

Berdasarkan kepada daftar pemilih, kata Liew ada kira-kira 1.11 juta pengundi berdaftar di Sabah.

Katanya, gabungan Warisan Plus yang terdiri daripada DAP, PKR dan Upko masih menunggu garis panduan SPR bagi pengundi memandangkan mereka perlu mematuhi SOP pandemik Covid-19.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis KK Gempur Sarang Dadah, 71 Ditahan & Dadah Bernilai RM425,544 Dirampas

KOTA KINABALU: Ibu Pejabat Polis Daerah (IPD) Kota Kinabalu terus mempergiat operasi mengempur sarang dadah sekitar daerah ini dengan menangkap 71 orang individu termasuk remaja 16 tahun.

Tangkapan yang dibuat dalam operasi Op Ice Breaker itu dilakukan di tiga lokasi berasingan sekitar Kampung (Kg) Warisan, Kg Air dan Kg Bakau sepanjang tempoh seminggu bermula pada 22 Feb hingga 28 Feb lalu.

Ketua Polis Daerah Kota Kinabalu, Asisten Komisioner Habibi Majinji berkata, tangkapan itu membabitkan 61 warga tempatan dan 10 warga asing yang berumur antara 16 hingga 61 tahun.

Beliau berkata, polis juga berjaya merampas sebanyak 1.64 kg syabu, 2.66 kg ketamin, 1.02kg pil ekstasi dan 306 gram pil eramin yang dianggarkan bernilai RM425,544 dalam serbuan yang dilakukan.

“Hasil daripada serbuan itu, polis berjaya menangkap dua pengedar dadah yang ditahan mengikut Seksyen 39B dan Seksyen 39A(1) Akta Dadah Berbahaya 1952.

“Manakala, 15 individu yang memiliki dadah ditahan mengikut Seksyen 12(2) dan 54 individu lain yang disahkan positif dadah ditahan mengikut Seksyen 15(1)(a) Akta Dadah Berbahaya 1952.

Habibi berkata, pihaknya akan terus membanteras dan memperhebatkan operasi menangani pengedaran dan penagihan dadah sekitar daerah ini dari masa ke semasa.

Oleh itu, kerjasama orang ramai amat diperlukan bagi menyalurkan maklumat ke talian hotline IPD Kota Kinabalu di talian 088 529220 atau ke Facebook page Polis Daerah Kota Kinabalu.


Bukan Darurat- Pesuruhjaya Polis Sabah

KOTA KINABALU: Polis Sabah menegaskan keadaan sekarang bukan darurat tetapi memperketatkan Perintah Kawalan Pergerakan (PKP) sebagai menangani penularan wabak Covid-19.

Ini susulan satu rakaman video berdurasi 17 saat memaklumkan darurat diisytiharkan yang tular di media sosial.

Dalam video itu memaparkan kenderaan polis menggunakan pembesar suara memberitahu tiada lagi pergerakan masuk dan keluar ke Kota Kinabalu dan Lahad Datu ketika ini.

Pesuruhjaya Polis Sabah, Datuk Zaini Jass berkata, pihaknya mendapati berlaku kekeliruan oleh anggota yang bertugas.

“Tiada pengisytiharan darurat seperti yang dipaparkan dalam video itu tetapi sebenarnya polis dalam usaha memperketatkan Perintah Kawalan Pergerakan.

“Oleh itu, orang ramai perlu mematuhi arahan untuk duduk di rumah sepanjang tempoh perintah berkenaan,” katanya ketika dihubungi.

Bagaimanapun Zaini berkata, secara umumnya terdapat peningkatan kesedaran dalam kalangan masyarakat di negeri ini terhadap langkah diambil kerajaan itu.

“Mungkin pada hari pertama agak kelam kabut namun kini peratus pematuhan itu dilihat meningkat.

“Oleh itu kerjasama sepenuhnya amat kita perlukan supaya Perintah Kawalan Pergerakan ini mencapai matlamatnya,” katanya.


Amuk tikam murid

TOKYO: Dua orang termasuk seorang murid sekolah maut manakala lebih 10 orang cedera selepas diserang lelaki bersenjatakan pisau sebelum penyerang terbabit menikam diri sendiri hingga mati, dalam kejadian di Tokyo pagi semalam.

Kejadian dilaporkan berlaku di bandar Kawasaki kira-kira jam 8 pagi waktu tempatan selepas pihak bomba menerima panggilan kecemasan, lapor AFP.

Media tempatan melaporkan, beberapa saksi melihat seorang lelaki berusia 50-an memegang sebilah pisau berhampiran stesen bas ketika ramai murid menunggu di situ sambil melaungkan ‘Aku akan bunuh kamu!’

Dia kemudian mengamuk menyerang mangsa menyebabkan sekurang-kurangnya 16 lagi yang lain cedera sebelum penyerang itu menikam diri sendiri.

Seorang penduduk, Matsumoto, 25, berkata, dia meluru keluar dari rumahnya sebaik terdengar jeritan.

“Sukar untuk menggambarkan kejadian itu dan sebaik saja keluar saya melihat seorang lelaki terbaring di atas jalan manakala seorang murid perempuan sedang terbongkok.

“Lima atau enam lagi murid perempuan berlumuran darah,” katanya.

Beberapa jam selepas kejadian, lokasi terbabit dilihat masih dikerumuni dengan anggota bantuan kecemasan selain terdapat tiga van polis yang berada di situ.

Sebuah khemah turut didirikan oleh anggota bantuan kecemasan itu berhampiran lokasi kejadian untuk merawat mangsa yang cedera.

Stesen televisyen NHK sebelum itu melaporkan, terdapat dua pisau ditemui di tempat kejadian namun maklumat terbabit masih belum disahkan pihak berkuasa.

Insiden ganas agak jarang berlaku di Jepun dan kebanyakan kanak-kanak di negara itu pergi dan balik ke sekolah secara bersendirian tanpa ditemani ibu bapa. – AFP


Lelaki Maut Dihempap Pokok Di Luyang

KOTA KINABALU: Seorang pekerja kontrak maut selepas dihempap pokok yang dipotongnya sendiri, dalam kejadian di Jalan Penempatan, bersebelahan tangki besar simpanan air Luyang, di sini, hari ini.

Dalam kejadian kira-kira jam 12 tengah hari itu, mangsa Rainoid Mesayun, 18, disahkan meninggal dunia di tempat kejadian.

Ketua Polis Daerah Kota Kinabalu Asisten Komisioner Habibi Majinji berkata, pihaknya menerima maklum kejadian menerusi panggilan kecemasan MERS999.

Katanya, sebaik tiba di lokasi kejadian mendapati, seorang lelaki dalam keadaan terbaring dengan kecederaan di kepala dipercayai dihempap pokok.

“Menurut saksi kejadian, mangsa sedang memotong pokok seorang diri. Bagaimanapun, sebaik menyedari pokok berkenaan hampir tumbang, mereka terus menjerit mengarahkan mangsa melarikan diri.

“Namun katanya, mangsa lari ke arah yang salah dan terus dihempap pokok besar berkenaan,”katanya ketika dihubungi, hari ini.

Habibi berkata, akibat daripada kejadian berkenaan, mangsa parah dan terus tidak sedarkan diri di tempat kejadian.

Katanya, mangsa kemudiannya disahkan meninggal dunia di tempat kejadian oleh Dr Farah Yee dari Hospital Queen Elizabeth II (HQEII) pada jam 12.32 tengah hari.

“Mayat mangsa dibawa ke bilik mayat Hospital Queen Elizabeth 1 untuk tujuan SWAB covid -19 dan bedah siasat.

“Setakat ini, kes diklasifikasikan sebagai kematian mengejut,” katanya.- AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kekecohan baharu tercetus di Jakarta

JAKARTA: Polis anti rusuhan melepaskan gas pemedih mata terhadap perusuh di ibu kota Jakarta hari ini sebagai kekecohan baharu tercetus di jalan raya sejurus pengumuman rasmi keputusan pilihan raya Indonesia semalam.

Siren polis dibunyikan semasa kekecohan tercetus petang tadi di mana ribuan penunjuk perasaan melaungkan dan mengibarkan bendera Indonesia.

Segelintir daripada mereka melemparkan batu dan bunga api ke arah polis anti rusuhan yang berbaris di belakang pagar dawai berhampiran bangunan agensi pengawasan pilihan raya. -Agensi.


Muhyiddin Tandatangan SD Sokong Ismail Sabri Sebagai PM

KUALA LUMPUR: Tan Sri Muhyiddin Yassin merupakan antara 100 orang ahli Parlimen yang menandatangani akuan berkanun (SD) menyokong ahli Parlimen Bera, Datuk Seri Ismail Sabri Yaakob sebagai Perdana Menteri yang baharu.

Menurut sumber Bersatu, semua ahli Parlimen mereka menyokong pencalonan Ismail Sabri termasuk Presidennya.Bagaimanapun sokongan ini mungkin berubah jika Umno gagal mencapai kata sepakat untuk mencalonkan Ismail Sabri Yaakob.

Semalam Biro Politik Umno dikatakan berpecah dua antara kumpulan mahukan hanya nama Ismail Sabri di hantar dengan satu kumpulan lagi yang mahukan  beberapa nama dihantar.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Tiada Bukti Menunjukkan Baginda Adalah Ayah Kepada Bayi Berkenaan’ – Peguam

Peguam kepada Sultan Kelantan yang menceraikan ratu cantik Rusia, Rihana Oksana Veovodina, mempersoalkan apakah Sultan Kelantan merupakan bapa kandung kepada bayi berkenaan.

Koh Tien Hua yang mewakili Sultan Muhammad V berkata kepada Straits Times, “Tiada bukti objektif yang menunjukkan baginda adalah ayah biologi kepada bayi berkenaan.”

Namun semalam, Rihana memuat gambar dirinya bersama bayi dengan kapsyen “proud Malaysian blood flows in his vein”.

Menurut Koh, pasangan itu bercerai mengikut undang-undang Islam pada bulan Jun lalu dengan talak tiga di hadapan saksi.

Rihana dimaklumkan mengenai perceraian itu pada 22 Jun melalui peguamnya dan sijil perceraian juga telah diserahkan kepadanya.

Tetapi Rihana menegaskan dia tidak mengetahui perkara itu minggu lalu.

“Saya berada di Rusia bersama dengan anak saya. Kami tidak berada di Singapura pada bulan Jun untuk sebarang prosiding perceraian.

Kami tak pernah bercerai,” katanya. Pasangan itu berkahwin pada 7 Jun 2018 di mana ketika itu Sultan Muhammad V adalah Yang di-Pertuan Agong Malaysia.

Gambar majlis perkahwinan yang diadakan di Moscow pada November 2018 tersebar sehingga diketahui pihak media.

Menurut sebuah laporan portal berita luar, Rihana pernah menyertai sebuah program realiti di mana dia dirakam melakukan hubungan intim dengan seorang peserta lelaki di kolam renang.

Pada Januari 2019, Sultan Muhammad V membuat keputusan melepaskan takhta secara mengejut.

Pada 6 Julai, Rihana memuat naik gambarnya dengan suami dan bayi. Namun pada 9 Jun, Rihana memuat naik kapsyen yang tidak diketahui motifnya.

“The man who really loves his woman will do everything for his beloved one. Love and taking care is the base for strong and healthy relationship.

“A good husband will always support and be nice with his wife. Always is interested how does she feel and takes care of her, if she is tired. Always 100% keeps his promises. Always takes responsibility for the family and doesn’t put this responsibility on his wife’s shoulders.

“During pregnancy he would give his wife increased attention, gifts and care. Relationships are based on how can people support and understand each other.

“Family is the result of the work of two people who can give love gratuitously.”


4 Ahli Parlimen Usul Undi Tidak Percaya Terhadap Muhyiddin

KUALA LUMPUR: Empat Ahli Parlimen termasuk Tun Dr Mahathir Mohamad menghantar surat kepada Yang Dipertua Dewan Rakyat bagi mengemukakan Usul Undi Tidak Percaya terhadap Perdana Menteri, Tan Sri Muhyiddin Yassin dalam sesi sidang Parlimen akan datang.

Selain Dr Mahathir, tiga Ahli Parlimen lagi ialah Ahli Parlimen Jerlun, Datuk Seri Mukhriz Mahathir, Ahli Parlimen Kubang Pasu, Datuk Amiruddin Hamzah dan Ahli Parlimen Simpang Renggam, Dr Maszlee Malik.

Kesemua mereka menghantar surat bertarikh semalam iaitu 15 Oktober 2020 Datuk Azhar Azizan Harun.

“Bagi meminta izin majlis untuk membawa satu usul dan megemukakan resolusi untuk membuat ketetapan bahawa Muhyiddin selaku Ahli Parlimen Pagoh tidak mempunyai keyakinan majoriti ahli-ahli Dewan Rakyat di bawah Peraturan Mesyuarat 26(1) dibaca bersama Peraturan Mesyuarat 27(3) Dalam Peraturan-Peraturan Mesyuarat Dewan Rakyat,” kata mereka di dalam surat berkenaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lima Sekatan Jalan Raya 24 Jam Di Lahad Datu

LAHAD DATU: Lima kawasan sekatan jalan raya akan digiatkan dalam Op COVID-19 sepanjang Perintah Kawalan Pergerakan (PKP) di daerah ini.

Lima kawasan itu ialah jalan keluar dan masuk Lahad Datu – Sandakan, Lahad Datu – Tawau, Lahad Datu – Felda Sahabat, Sungai Nipah dan sekitar bandar.

Menurut Ketua Polis Daerah Lahad Datu, sekatan itu akan dikuatkuasakan 24 jam bagi mengawal pergerakan orang ramai yang mahu masuk atau keluar daerah ini.

“Orang ramai tidak dibenarkan masuk atau keluar tanpa alasan munasabah antaranya urusan kematian, menghantar pesakit tenat atau individu itu sendiri yang sakit.

“Pihak kita akan membuat pemeriksaan rapi atau pengesahan alasan tersebut dan jika didapati tidak benar mereka akan disuruh patah balik ke rumah masing-masing,” katanya kepada media selepas menyertai penugasan sekatan jalan raya di Simpang Tamoi dekat sini, semalam.

Menurutnya, sejak pelaksanaan PKP selama empat hari lalu, kadar pematuhan arahan di kalangan masyarakat Lahad Datu berada pada tahap 85 hingga 90 peratus.

Katanya, masih ada sebilangan masyarakat tidak mematuhi arahan bagi pencegahan COVID-19 dengan alasan kerana tidak tahu, maklumat tidak sampai atau degil.

“Bagi menggiatkan lagi penguatkuasaan PKP sebanyak 13 pasukan yang akan bergerak ke kawasan kampung dan taman perumahan bagi mengambil tindakan terhadap golongan yang masih keluar lepak, mengadakan aktiviti beramai-ramai dan seumpamanya,” katanya.

Mengulas mengenai kekuatan anggota yang akan digerakkan menjayakan PKP, Nasri berkata semua aset dan anggota kecuali petugas pengurusan pejabat akan bertugas secara bergilir-gilir.

Tambahnya, Op COVID-19 dijayakan bersama dengan penglibatan agensi lain termasuk Angkatan Tentera Malaysia yang bermula hari ini.

Nasri mengulangi gesaannya kepada masyarakat agar hentikan penyebaran maklumat palsu.

“Semua masyarakat di dalam atau luar Lahad Datu jangan sewenang-sewenangnya menyebarkan maklumat palsu kerana anda boleh diambil tindakan undang-undang,” katanya.


20,889 Lagi Kes Baharu Covid-19 Dicatatkan Hari Ini

KUALA LUMPUR: Kementerian Kesihatan (KKM) melaporkan rekod tertinggi 20,889 kes baharu Covid-19 dalam tempoh 24 jam lalu.

Sebelum ini, bilangan kes tertinggi direkodkan adalah semalam dengan 20,596 jangkitan.

Ketua Pengarah Kesihatan, Dr Noor Hisham Abdullah berkata, ia menjadikan jumlah jangkitan Covid-19 setakat ini 1,224,595 kes.

Selangor terus mencatatkan jumlah jangkitan harian tertinggi dengan 8,792 kes.

Ia diikuti Kuala Lumpur (2,483), Kedah (1,371), Sabah (1,291), Johor (1,275), Negeri Sembilan (986), Kelantan (938), Pulau Pinang (776), Sarawak (652), Perak (624), Pahang (610), Melaka (491),

Terengganu (460), Putrajaya (122), Labuan (9) dan Perlis (9).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lompat Parti Budaya ‘Tanah Melayu’, Bukan Sabah, Kata Pandikar

KOTA KINABALU: Bekas Speaker Dewan Rakyat Pandikar Amin Mulia mempertahankan ahli politik Sabah yang dituduh menjadi ‘katak politik’ paling teruk, dengan menegaskan budaya itu berasal dari Semenanjung.

Beliau menuding jari ke arah ahli politik dari Kuala Lumpur yang dituduhnya ‘mencampuri’ politik tempatan negeri itu, seterusnya membawa kepada lompat parti besar-besaran yang mengakibatkan pilihan raya kilat pada 1986.

“Jika diteliti budaya lompat parti, ia berasal dari Tanah Melayu.

“Jangan sekadar salahkan mereka yang melompat parti di Sabah, ‘guru politik’ di Tanah Melayu juga bertanggungjawab kerana mencampuri politik Sabah,” kata Pandikar merujuk kepada pilihan raya yang terpaksa diadakan pada 1986 susulan beberapa tindakan seumpama itu.

Ia berlaku selepas Joseph Pairin Kitingan dari PBS menerajui sebagai ketua menteri selepas parti berasaskan Kadazandusun beliau memenangi pilihan raya.

Pandikar mengulas soalan seorang peserta dalam forum dalam talian “Emergency, Democracy, and Rule of Law” hari ini.

Beliau ketika itu disoal pandangan mengenai bertukar parti selepas pilihan raya selain sama ada ahli politik dari Semenanjung belajar daripada rakan sejawat di Sabah.

Memetik beberapa pemimpin di Sabah pada pertengahan 1980-an, beliau berkata Kuala Lumpur memihak kepada ketua menteri ketika itu, Haris Salleh, yang bertelagah dengan Pairin.

“Ini kemudian membawa kepada ahli politik Persekutuan menggunakan kaedah kurang menyenangkan dalam usaha meraih sokongan,” katanya, merujuk kepada lompat parti besar-besaran yang berlaku susulan itu.

Bagaimanapun, katanya, mahkamah sebelum ini mengesahkan bahawa ia hak sesiapapun dalam Perlembagaan untuk menganggotai parti politik pilihannya, malah satu keputusan mahkamah turut membatalkan undang-undang negeri Sabah yang melarang lompat parti.

Dalam perkembangan lain, Pandikar mengkritik Pakatan Harapan kerana tidak melakukan pembaharuan Parlimen sepanjang 22 bulan berkuasa.

Katanya, PH gagal meminda perintah tetap Dewan Rakyat bagi membolehkan dan mengutamakan usul tidak percaya terhadap seorang perdana menteri.

“Sebagai Speaker ketika itu, saya mematuhi perintah tetap yang menyatakan isu kerajaan perlu diberikan keutamaan. Jika ada usul tidak percaya, pasti ia tidak akan dapat diteruskan.”

Katanya, mengikut perintah tetap Dewan Rakyat, tiada peruntukan jelas yang membolehkan usul seperti itu dibentangkan, dengan menambah Ahli Parlimen perlu memberikan notis 14 hari.

Sebagai contoh, katanya, ketua pembangkang ketika itu, Dr Wan Azizah Wan Ismail telah membentangkan usul tidak percaya terhadap Najib Razak pada 2015.

Bagaimanapun, usul itu hanya dimasukkan dalam Aturan Usul Mesyuarat dan tidak pernah didebatkan, tambahnya.

Pandikar berkata ini mungkin berubah jika kerajaan sedia ada atau pada masa depan meminda perintah tetap Dewan untuk memastikan sebarang undian tidak percaya terhadap seorang perdana menteri diberi keutamaan mengatasi segala isu lain dibentangkan di dewan itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sembilan inisiatif tingkatkan keupayaan perkhidmatan awam Sabah

KOTA KINABALU, 15 Nov – Kerajaan negeri Sabah menggariskan sembilan inisiatif untuk meningkatkan keupayaan perkhidmatan awam negeri, kata Ketua Menteri Sabah Datuk Seri Mohd Shafie Apdal hari ini.

Katanya, kerajaan negeri memberi perhatian berat dan sedang melaksanakan pelan penggantian yang sistematik untuk menyediakan pelapis atau pengganti kepada pegawai jawatan strategik yang bakal bersara, berpindah atau dinaikkan pangkat.

“Kerajaan negeri akan melaksanakan pemantapan struktur organisasi melalui penubuhan Bahagian Biasiswa dan Latihan dalam Perkhidmatan di bawah Jabatan Perkhidmatan Awam Negeri Sabah (JPANS), yang akan mengawal selia biasiswa dan latihan kepada penjawat awam berkuat kuasa 1 Jan 2019.

“Pada masa sama, kerajaan negeri juga menyasarkan peningkatan peratusan jawatan bagi kumpulan pengurusan dan profesional daripada enam peratus kepada 10 peratus iaitu 1,800 jawatan kepada 2,800 jawatan dalam tempoh lima tahun,” katanya ketika menjawab soalan Datuk Joniston Bangkuai (PBS-Kiulu) pada persidangan Dewan Undangan Negeri Sabah di sini.

Beliau menjelaskan penambahan kapasiti perjawatan tersebut akan meningkatkan jumlah pengisian jawatan, seterusnya mengukuhkan sumber tenaga kerja supaya pelaksanaan tugas dan tanggungjawab setiap penjawat awam lebih berfokus dan teratur.

Mohd Shafie turut memberitahu kerajaan negeri memperuntukkan RM8 juta untuk melaksanakan Program Latihan Pembangunan Eksekutif pada tahun depan bertujuan meningkatkan kemahiran, kompetensi dan keupayaan penjawat awam.

Kerajaan negeri juga akan menawarkan biasiswa kepada penjawat awam berprestasi tinggi untuk melanjutkan pelajaran ke peringkat Ijazah Sarjana dan Kedoktoran di universiti terkemuka dunia.

Di samping itu, beliau berkata kerajaan negeri akan mengadakan program kolaborasi dengan institut latihan terkemuka dengan menghantar pegawai kumpulan pengurusan dan profesional menghadiri program latihan jangka pendek di dalam dan luar negara.

Mengenai pegawai muda dalam perkhidmatan awam negeri, Mohd Shafie berkata satu program pembangunan pegawai muda dianjurkan oleh kerajaan negeri pada Julai lepas, yang mendedahkan pegawai muda kepada isu global yang mempengaruhi landskap perkhidmatan awam, reformasi dalam kerajaan negeri, dan peranan pegawai muda dalam perkhidmatan awam negeri.

Selain menetapkan Petunjuk Prestasi Utama (KPI) dalam Bidang Keberhasilan Negeri yang memfokuskan kepada pengupayaan perkhidmatan awam negeri, Mohd Shafie berkata kerajaan negeri turut meluluskan pelaksanaan model kompetensi untuk kumpulan pengurusan dan profesional pada 12 Sept lepas sebagai panduan memastikan pegawai berprestasi tinggi dan memenuhi kompetensi gred jawatan yang disandang.

“Bagi memastikan pelan penggantian pegawai kumpulan pengurusan dan profesional dapat dilaksanakan dengan berkesan, kerajaan negeri telah membuat keputusan menghentikan pelantikan semula selepas bersara penjawat awam yang mencapai umur bersara wajib 60 tahun bertujuan memberikan peluang kenaikan pangkat pegawai pelapis yang telah memenuhi semua kriteria dan kompetensi diperlukan,” katanya.


Awas, Amaran Ribut Petir Hingga Malam Ini Di 9 Buah Negeri

Ribut petir, hujan lebat dan angin kencang dijangka berlaku di kawasan Perak, Selangor, Pahang, Negeri Sembilan, Melaka, Johor, Terengganu, Wilayah Persekutuan Kuala Lumpur dan Wilayah Putrajaya sehingga 8 malam isnin (12 Nov).

Menurut kenyataan Jabatan Meteorologi Malaysia, keadaan serupa juga dijangka berlaku di kawasan Sabah dan Sarawak sehingga tempoh yang sama.


Kesavan Ditahan, Jimmy Black Masih Diburu

KOTA KINABALU: Salah seorang suspek kes rusuhan sehingga menyebabkan kematian di sebuah restoran di Jalan Beaufort Jaya, Jumaat lalu, sudah ditahan oleh pasukan polis.

Suspek, P Kesavan ,34, berjaya ditahan polis malam tadi.

Dalam pada itu, Ketua Polis Daerah Beaufort akan mengadakan satu sidang media petang ini di Ibu Pejabat Polis Daerah (IPD) Beaufort, mengenai penahanan suspek terbabit.

Terdahulu, dalam kejadian 11.40 malam, Jumaat lalu, seorang lelaki parah selepas ditetak menggunakan parang, manakala seorang lagi turut cedera di kepala disyaki akibat dilibas menggunakan kepala tali pinggang.

Bagaimanapun mangsa disahkan meninggal dunia di Hospital Queen Elizabeth, Kota Kinabalu, pagi semalam.

Siasatan awal polis mendapati punca pergaduhan itu tercetus selepas seorang pelanggan yang datang bersama tiga rakannya untuk membeli minuman keras bertengkar mulut dengan pemilik restoran. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buktikan Kerajaan Gagal, Shahidan Cabar Pembangkang

KUALA LUMPUR: Shahidan Kassim (BN-Arau) tampil mempertahankan kerajaan dengan bertanya kepada pembangkang apakah yang dimaksudkan “kerajaan gagal” sedangkan kempen vaksinasi berjaya dilaksanakan.

Katanya, lebih 17,000 kes Covid-19 dilaporkan semalam, tetapi kadar vaksinasi turut meningkat kepada lebih 400,000 orang mendapat suntikan mereka setiap hari sejak beberapa hari lalu.

“Kami juga bekerja keras untuk mengagihkan bakul makanan kepada rakyat.

“Kadar vaksinasi Malaysia kini tertinggi. Buktikan apa yang anda maksudkan dengan kerajaan gagal,” katanya dalam Dewan Rakyat.

Tindakan Shahidan mempertahankan kerajaan itu menyusul dua minggu selepas partinya, Umno memutuskan untuk menarik balik sokongan kepada Perdana Menteri, Muhyiddin Yassin disebabkan cara kerajaan “menguruskan pandemik Covid-19 yang lemah”.

Sementara itu, Shafie Apdal (Warisan-Semporna) mempersoalkan kenapa sidang Parlimen tidak diadakan lebih awal kerana kerajaan yang berusia kurang dua tahun sudah membelanjakan lebih RM800 bilion dalam pakej rangsangan.

Katanya, rang undang-undang tambahan perlu dibentangkan untuk dibahas oleh Ahli Parlimen.

“Negara lain tidak membelanjakan wang sebanyak ini dan keadaan mereka lebih baik,” katanya sambil menambah pergelutan rakyat dan ekonomi menunjukkan Putrajaya gagal menguruskan krisis kesihatan.

Berbeza dengan Shahidan, beliau mempersoalkan alasan “kelewatan” memberi vaksin kepada rakyat yang menyebabkan lebih banyak kematian dan kes bunuh diri.

Berbanding memvaksin rakyat katanya, kerajaan melaksanakan darurat dan sekatan pergerakan, walaupun di negeri Shahidan, Perlis dengan jumlah kes Covid-19 yang rendah.

“Kerajaan tidak mempunyai kemahiran untuk menguruskan negara.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


APMM Rampas Syabu Di Pulau Bum Bum

SEMPORNA: Agensi Penguatkuasaan Maritim Malaysia (Maritim Malaysia) berjaya merampas dadah jenis syabu seberat 149.69 gram di Pulau Bum Bum, dekat sini, hari ini.

Pengarah Maritim Zon Semporna Komander Maritim Norrimi Hassan berkata, dalam kejadian pukil 9.30 pagi itu, pihaknya turut merampas bot pam dan dua unit enjin dengan anggaran keseluruhan bernilai RM35,000.

“Terdahulu, sepasukan pegawai dan anggota APMM Semporna melancarkan Ops Sejahtera di lokasi berkenaan sebelum menemui sebuah bot pam dinaiki dua lelaki dalam keadaan mencurigakan.

“Sebaik menyedari kehadiran pihak berkuasa, kedua-dua lelaki itu bertindak terjun ke laut dan melarikan diri ke kawasan darat berhampiran,” katanya menerusi kenyataan media, hari ini.

Tambah Norrimi, hasil pemeriksaan lanjut ke atas bot berkenaan berjaya menemui syabu.

“Kami percaya suspek dalam perjalanan untuk menyeludup keluar dadah berkenaan ke Filipina.

“Ini adalah tangkapan pertama APMM Semporna berkaitan dadah tahun ini,” katanya.

Kes disiasat mengikut Akta Dadah Berbahaya 1952.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tanah Runtuh Punca Pengguna Terpaksa Berpatah Balik

TUARAN: Lebih 500 pengguna kenderaan di Kiulu terpaksa berpatah balik apabila berlaku tanah runtuh di dua jalan selain laluan dinaiki air susulan hujan lebat selama tiga jam bermula jam 6 pagi tadi.

Difahamkan, kira-kira jam 1 tengah hari, dua runtuhan sepanjang 30 meter berlaku di Jalan Kiulu-Tamparuli berhampiran Kampung Rangalau Baru, Kiulu dan Kampung Kionsom Lama menyebabkan laluan terputus.

Penduduk, Edwin Matusah, 36, berkata, dia dan ahli keluarganya yang mahu pulang ke Kota Kinabalu terpaksa berpatah balik apabila hampir semua jalan menghala ke pusat bandar ditutup akibat tanah runtuh dan banjir.

“Sebaik hujan berhenti, kami memulakan perjalanan ke Kota Kinabalu dari kampung selepas bercuti namun apabila tiba di Bayaon, laluan terputus akibat banjir lumpur dan kami terpaksa menggunakan laluan alternatif.

“Bagaimanapun kami terpaksa berpatah balik ke kampung semula apabila laluan alternatif di Jalan Logkou-Bungaliu menghala Tamparuli berlaku runtuhan manakala Jalan Logkou menghala Telipok pula banjir,” katanya.

Menurutnya, dia sekeluarga bersyukur kerana dapat mengelak beberapa runtuhan jalan selain banjir di sepanjang jalan menghala Kota Kinabalu.

Di Tamparuli, laluan Jambatan Lama turut ditutup apabila Sungai Tuaran mencecah paras bahaya sehingga ke kawasan tapak Tamu Rabu.

Di perumahan Taman Sri Rugading, Tuaran, laluan sehingga pekan Telipok turut dilanda banjir manakala di Ranau, dua kejadian tanah runtuh sepanjang 20 hingga 50 meter turut berlaku kira-kira jam 10.30 pagi.

Lokasi terbabit ialah Kilometer 88.20, Jalan Kota Kinabalu–Sandakan berhampiran Taman Kinabalu dan laluan berhampiran simpang ke Bundu Tuhan di Kilometer 86.- HMetro


10 kawasan dilanda suhu panas tahap berjaga-jaga

PUTRAJAYA: Suhu maksimum harian antara 35 hingga 37 celcius akan dialami 10 kawasan di Semenanjung selama tiga hari berturut-turut yang dikategorikan pada tahap satu iaitu dalam fasa berjaga-jaga.

Kemaskini status gelombang haba yang dimuat naik di laman web rasmi Jabatan Meteorologi Malaysia (MetMalaysia) pada jam 11 pagi tadi menyatakan antara kawasan yang disenaraikan adalah di Chuping (Perlis), Kubang Pasu, Kota Setar, Sik (Kedah), Hulu Perak, Kuala Kangsar dan Kinta (Perak).

Kawasan lain yang turut disenaraikan ialah di Maran (Pahang), Kepong (Kuala Lumpur) dan Muar (Johor).

Bagi kawasan yang tidak berada di tahap satu, suhu harian maksimum bagi kawasan berkenaan dibawah 35 celcius.

Dalam pada itu, Ketua Pengarah Kesihatan, Datuk Dr Noor Hisham Abdullah meminta rakyat supaya berwaspada terhadap tanda-tanda awal strok haba berikutan cuaca panas dan kering ketika ini.

Beliau berkata, strok haba berlaku apabila paras suhu badan meningkat melebihi 40.5 celcius berbanding suhu normal badan manusia kira-kira 37 celcius.

“Antara tanda awal terkena strok haba ialah sakit kepala berdenyut, mual, kurang berpeluh walaupun dalam suhu panas dan denyutan nadi yang pantas.

“Tanda-tanda lain ialah otot lemah dan kejang, muntah, kulit kering dan kemerahan, sawan serta pitam.

“Suhu tinggi juga mengundang komplikasi kepada sistem saraf otak yang boleh menyebabkan seseorang itu sawan, koma dan boleh membawa kematian,” katanya.

Sementara itu dalam satu kenyataan berasingan, MetMalaysia memaklumkan sepanjang Februari hingga Mac, kebanyakan tempat di Semenanjung dijangka menerima cuaca yang agak kering dengan jumlah taburan hujan yang kurang daripada 150 mm.

Bagi Perlis, selatan Terengganu, Pahang, Selangor, Kuala Lumpur, Putrajaya, Negeri Sembilan, Melaka dan Johor pula dijangka menerima jumlah hujan bulanan yang sedikit berkurangan berbanding purata hujan jangka panjang.

“Di Sarawak iaitu di Kuching dan Samarahan dijangka menerima hujan sedikit melebihi paras purata di antara 600 mm hingga 700 mm. Bahagian lain di Sarawak dijangka menerima curahan hujan pada paras purata di antara 200 mm hingga 350 mm kecuali di Miri iaitu menerima hujan kurang dari 200 mm.

“Bagi Sabah, kebanyakan bahagian dijangka menerima hujan sedikit kurang berbanding paras purata. Bahagian Kudat dianggarkan menerima jumlah sekitar 100 mm hingga 150 mm,” katanya.

Sandakan pula dijangka menerima hujan antara 150mm hingga 200mm; Tawau, Pedalaman, Pantai Barat, serta Labuan pula dianggarkan menerima hujan kurang daripada 100mm. – Berita Harian


2,340 Kes Covid-19, 11 Kematian Hari Ini

PUTRAJAYA: Kementerian Kesihatan melaporkan 2,340 kes baharu Covid-19 dan 11 kematian berbanding 1,910 pesakit sembuh.

Ini menjadikan 358,726 kes pulih daripada keseluruhan 381,813 jangkitan Covid-19 dengan 1,400 kematian setakat ini.

Ketua Pengarah Kesihatan, Dr Noor Hisham Abdullah berkata, terdapat 21,687 kes aktif dengan 101 daripada248 pesakit di unit rawatan rapi memerlukan bantuan pernafasan.

Daripada jumlah kes baharu itu, 12 ialah kes import dan baki 2,328 ialah kes penularan tempatan membabitkan 2,136 warganegara dan 192 warga asing.

Beliau berkata, Selangor kembali mencatatkan jumlah jangkitan tertinggi, iaitu 526 kes.

“Daripada jumlah ini, 382 kes (72.6%) daripada kluster dan saringan kontak rapat,” katanya dalam kenyataan.

Ia disusuli Sarawak dengan 429 kes, Kelantan (370), Kuala Lumpur (291), Sabah (172), Johor (170), Pulau Pinang (111), Pahang (81), Melaka (63), Kedah (55), Perak (38), Negeri Sembilan (24), Putrajaya (enam), Labuan (dua), Terengganu (satu) dan Perlis (satu).

Enam kematian dilaporkan di Sabah, empat di Sarawak dan satu di Kuala Lumpur membabitkan sembilan warganegara serta dua warga asing berusia 61 hingga 82 tahun.

Semua kecuali dua individu yang meninggal dunia itu mempunyai latar belakang penyakit seperti kencing manis, darah tinggi dan buah pinggang kronik.

Tiga daripadanya hanya dikesan positif Covid-19 selepas mayat mereka dibawa ke hospital.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Kawalan Pergerakan Disambung Hingga 14 April

KUALA LUMPUR: Perintah Kawalan Pergerakan (PKP) akan dilanjutkan sehingga 14 April.

Perkara itu diumumkan oleh Perdana Menteri Muhyiddin Yassin sebentar tadi.

“Saya telah diberikan taklimat oleh Kementerian Kesihatan dan Majlis Keselamatan Negara. Trend semasa menunjukkan kes-kes positif Covid-19 yangbaharu masih berlaku.

“Trend ini dijangka akan berterusan untuk beberapa ketika sebelum kes-kes baharu mula menurun. Ini menuntut kerajaan untuk meneruskan Perintah Kawalan Pergerakan bagi satu tempoh masa yang lebih lama.

“Sehubungan itu, kerajaan telah memutuskan tempoh Perintah Kawalan Pergerakan akan dilanjutkan sehingga 14 April,” katanya.

Menurut Muhyiddin, beliau memaklumkan pelanjutan tempoh ini lebih awal supaya orang ramai lebih bersedia.

Dalam pengumuman langsung di kaca TV hari ini, Muhyiddin berkata beliau memaklumkan pelanjutan tempoh itu lebih awal supaya orang ramai dapat bersedia.

“Anda yang berada di kampung tak perlu bergegas balik ke Kuala Lumpur hujung minggu ini.

“Duduklah dulu di kampung dan jangan ke mana-mana. Anak-anak yang sepatutnya balik ke asrama, tak perlu balik ke asrama lagi. Tunggu dulu.

“Pejabat-pejabat yang masih ditutup tak perlu dibuka lagi,” kata dalam pengumuman khas yang diseling-seli dalam bahasa Melayu dan bahasa Inggeris itu


COVID-19: Seorang Pegawai Bomba Sabah Meninggal Dunia

KOTA KINABALU: Ketua Cawangan Operasi Kebombaan Ibu Pejabat Jabatan Bomba dan Penyelamat Malaysia (JBPM) Sabah meninggal dunia akibat COVID-19 di Hospital Queen Elizabeth I (HQE I), di sini, 9.15 pagi tadi.

Difahamkan allahyarham yang berhadapan masalah jantung dan asma menjalani ujian saringan COVID-19 bersama 15 anggota bomba yang lain pada 16 Oktober lalu.

Pengarah JBPM Sabah, Kamarulzaman Malik Abdullah, berkata kumpulan itu seterusnya menjalani kuarantin di HQE I sebelum allahyarham meninggal dunia, manakala 15 yang sembuh.

“Jenazah allahyarham akan dikebumikan di Tanah Perkuburan Kampung Kuala, Papar, petang ini.

” Pemergiannya kehilangan besar bagi JBPM Sabah, allahyarham adalah pegawai yang sangat komited, dan berdedikasi serta bertanggungjawab dalam menjalankan tugas yang diamanahkan,” katanya ketika dihubungi BH.

Difahamkan, allahyarham meninggalkan seorang balu dan lima orang anak. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lagi Warden Penjara Ditahan Susulan Kematian Seorang Banduan Di Pusat Penjara Kepayan

KOTA KINABALU: Polis Kota Kinabalu menahan dua lagi warden penjara bagi membantu kes kematian seorang banduan lelaki dipercayai dipukul dengan objek tumpul di Penjara Pusat Kepayan, di sini, 4 Oktober lalu.

Ini menjadikan jumlah keseluruhan tangkapan seramai 10 orang.

Ketua Polis Daerah Kota Kinabalu, Asisten Komisioner Habibi Majinji berkata kedua-dua warden penjara itu ditahan semalam untuk membantu siasatan berhubung kes berkenaan.

“Kedua-dua mereka direman hingga 25 Oktober ini manakala lapan tangkapan terdahulu reman akan disambung semula selama tujuh hari.

“Insyallah, dalam tempoh tujuh hari itu kita akan dapat kata putus sama ada kes itu ada perkembangan positif atau sebaliknya,” katanya dalam sidang media di Ibu Pejabat Polis Daerah (IPD) Kota Kinabalu, hari ini.

Habibi berkata, setakat ini siasatan masih diteruskan dan kes disiasat mengikut Seksyen 302 Kanun Keseksaan kerana membunuh.

Pada 17 Oktober lalu, SabahNewsToday melaporkan polis menahan lapan warden penjara bagi membantu kes kematian seorang banduan lelaki di Penjara Pusat Kepayan, di sini, 4 Oktober lalu.

Banduan berusia 36 tahun yang ditahan atas kesalahan dadah ditemui tidak sedarkan diri di dalam kawasan Penjara Pusat Kepayan, sebelum dihantar ke Hospital Queen Elizabeth 1 (HQE 1) untuk rawatan.

Bagaimanapun doktor di HQE 1 mengesahkan banduan terbabit meninggal dunia.

Hasil bedah siasat mendapati terdapat kecederaan pada bahagian kepala dan badan banduan terbabit dipercayai dipukul menggunakan objek tumpul. -SabahNewsToday


MCA & MIC Kekal Sokong PN

KUALA LUMPUR: MCA dan MIC mengambil pendirian berpegang teguh kepada ketetapan yang dibuat Barisan Nasional (BN) tahun lalu iaitu untuk kekal menyokong kerajaan sedia ada.

Presiden MCA, Datuk Seri Dr. Wee Ka Siong berkata, pendirian itu tidak akan berubah selagi keputusan dibuat BN itu kekal.

Sementara itu Timbalan Presiden MIC, Datuk Seri M. Saravanan berkata, partinya turut berpegang kepada pendirian sama.

Perkara itu dimaklumkan dalam sidang akhbar di sini hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekalan Darah Di Sabah Berkurangan

KOTA KINABALU: Kutipan bekalan darah di Sabah berkurangan 24 peratus sejak pelaksanaan Perintah Kawalan Pergerakan (PKP).

Pengarah Kesihatan Negeri, Datuk Dr Christina Rundi berkata, ia susulan hampir 98 peratus kempen derma darah bergerak anjuran pelbagai pihak terpaksa dibatalkan.

Katanya, keadaan itu dijangka berlarutan sepanjang bulan Ramadan dan musim perayaan.

“Program derma darah perlu diteruskan bagi memastikan bekalan darah di semua hospital tidak terjejas akibat wabak Covid-19 kerana masih terdapat pesakit Thalasaemia dan individu yang menjalani pembedahan memerlukan bekalan darah.

“Satu garis panduan tatacara pengendalian aktiviti pendermaan darah dikeluarkan Kementerian Kesihatan Malaysia (KKM) bagi menjamin keselamatan penderma,” katanya dalam kenyataan media di sini.

Christina berkata, pendermaan darah secara temujanji adalah diutamakan untuk mengekalkan penjarakan sosial.

Menurutnya, Unit Tabung Darah Hospital juga menyediakan perkhidmatan mengambil dan menghantar kumpulan kecil penderma darah ke hospital atau lokasi pendermaan darah. – HMetro


561 Paket Minyak Masak Dirampas

SEMPORNA; 08 JULAI 2022 (Jumaat) : Pasukan Polis Marin (PPM) Semporna berjaya merampas 561-paket minyak masak pelbagai jenama dan dua gelen minyak petrol dipercayai cuba diseludup keluar ke negara jiran ketika mengadakan rondaan di perairan laut Pulau Sibangkat, rabu lepas. Ketua Polis Daerah Semporna, Supt Mohd Farhan Lee Abdullah berkata, rampasan dilakukan selepas sepasukan anggota PPM mengesan sebuah bot pam dalam keadaan mencurigakan di kawasan berkenaan.

Bagaimanapun sebaik dihampiri untuk pemeriksaan, bot berkenaan telah bertindak memecut laju ke kawasan cetek dan suspek terjun melarikan diri ke kawasan hutan.Katanya, jumlah keseluruhan rampasan termasuk bot dianggarkan bernilai 10-ribu ringgit dan semua rampasan diserahkan kepada pihak Kementerian Perdagangan Dalam Negeri Dan Hal Ehwal Pengguna (KPDNHEP) Semporna untuk tindakan lanjut. Kes disiasat dibawah Akta Kawalan Bekalan 1961. Menurut beliau lagi, orang ramai yang menpunyai sebarang maklumat berhubung kegiatan penyeludupan minyak masak bersubsidi diminta tampil menyalurkan maklumat di balai polis berhampiran.


Kluster Baharu Libat Kumpulan Berisiko Dicatatkan Di Tuaran

KOTA KINABALU: Satu kluster baharu Covid-19 dicatatkan di Sabah, iaitu kluster Kumpulan Berisiko melibatkan pusat penjagaan kebajikan Hope Village di Jalan Tambalang, Tuaran.

Menteri Kerajaan Tempatan dan Perumahan Sabah Masidi Manjun berkata, kluster berkenaan melibatkan seorang pelajar wanita berumur 20 tahun yang menjalani latihan amali di pusat jagaan itu dan tinggal di kuarters pekerja.

“Pelajar itu didapati positif melalui saringan bergejala pada 5 Mac lepas dan hari ini terdapat 40 kes baharu dicatatkan,” katanya dalam kenyataan media, semalam.

Masidi yang juga jurucakap Covid-19 negeri berkata, kes baharu itu menjadikan jumlah kumulatif sebanyak 60 kes positif daripada kluster terbabit hasil saringan ke atas 88 kontak rapat kepada kes indeks.

Beliau berkata, siasatan lanjut masih berjalan dan pesakit yang positif diasingkan dan diberi rawatan sewajarnya.

Masidi berkata, jumlah kes harian meningkat kepada 845 kes pada Ahad berbanding 796 kes kelmarin dan berpunca daripada jangkitan baharu yang meningkat di Kota Kinabalu, Penampang dan Tuaran.

“Risiko dan ancaman penularan virus dengan cepat dan meluas tetap ada, semua lapisan masyarakat perlu mematuhi semua prosedur operasi standard (SOP) pada setiap masa,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pencuri pengsan penat larikan diri

JAKARTA: Seorang lelaki pengsan akibat kepenatan dalam usahanya melarikan diri, termasuk berenang menyeberang sungai selepas dikejar pemilik motosikal dicurinya di Tanah Abang dekat sini, semalam.

Dalam kejadian pagi kelmarin, suspek mencuri sebuah motosikal yang diletak di hadapan sebuah rumah di Kreo, Larangan, Tangerang.

Kompas melaporkan, Ketua Polis Tanah Abang, Lukman Cahyono berkata, tindakan lelaki itu bagaimanapun disedari pemiliknya yang nekad mengejarnya.

“Motosikal berkenaan dalam keadaan enjin dihidupkan kerana pemiliknya mahu memanaskan enjin apabila dicuri suspek,” katanya.

Menurutnya, pemilik motosikal itu mengejar suspek menggunakan motosikal lain hingga ke Tanah Abang di tengah Jakarta sebelum motosikal itu mengalami masalah enjin menyebabkan ia terhenti.

Suspek berusaha melarikan diri sebelum terjun ke dalam terusan dan berenang menyeberanginya namun pengsan dipercayai akibat kepenatan selepas naik ke tebing sebelum ditahan polis. – Agensi


Peningkatan Zon Merah, Sabah Dikenakan PKPB

KUALA LUMPUR, 27 April : Majlis Keselamatan Negara (MKN) memutuskan untuk menukar status Perintah Kawalan Pergerakan Pemulihan (PKPP) di Sabah kepada Perintah Kawalan Pergerakan Bersyarat (PKPB) berikutan peningkatan zon merah di negeri itu.

Menteri Kanan (Keselamatan) Datuk Seri Ismail Sabri Yaakob berkata sebanyak 33 lokaliti di negeri itu sedang dikenakan Perintah Kawalan Pergerakan Diperketatkan (PKPD) manakala zon hijau pula kian berkurangan.

Sementara itu, Ismail Sabri berkata 10 daerah di Kelantan iaitu Bachok, Jeli, Kota Bharu, Machang, Kuala Krai, Pasir Mas, Pasir Puteh, Tanah Merah, Tumpat dan Gua Musang dikekalkan status Perintah Kawalan Pergerakan (PKP) selepas menunjukkan kadar insiden yang semakin meningkat.

“Secara keseluruhan, KKM (Kementerian Kesihatan) mengesahkan status kes COVID-19 di kebanyakan negeri ketika ini menunjukkan trend tidak stabil serta nilai (R-naught) meningkat dan melepasi angka 1.0 sejak 20 hari yang lepas.

“Selain itu, berdasarkan pemantauan kes COVID-19 di Malaysia, KKM mengesahkan bilangan kluster berkaitan aktiviti sosial dan pendidikan bertambah sejak dua minggu kebelakangan ini,” katanya pada sidang media mengenai perkembangan PKP di sini, hari ini.

Mengulas lanjut, Ismail Sabri berkata sebanyak lima negeri dikekalkan status PKPB iaitu Selangor, Kuala Lumpur, Johor, Pulau Pinang dan Sarawak.

Beliau berkata status PKPP di Perlis, Kedah (kecuali di Kuala Muda), Perak, Melaka, Negeri Sembilan (kecuali Seremban), Pahang, Terengganu, Putrajaya dan Labuan juga dikekalkan.

“Pengekalan status PKP, PKPB dan PKPP bagi negeri-negeri ini akan berkuat kuasa bermula 29 April hingga 17 Mei kecuali Sarawak yang bermula 27 April hingga 17 Mei ini,” katanya.

Mengenai kebenaran rentas negeri, Ismail Sabri berkata ia masih tidak dibenarkan memandangkan penularan COVID-19 masih mencatat peningkatan termasuk di Kedah, Perak, Kelantan, Melaka, Pahang dan Sarawak.

“Seperti prosedur operasi standard (SOP) yang lepas, pergerakan rentas negeri masih tidak dibenarkan kecuali bagi aktiviti pelancongan dari negeri PKPP ke negeri PKPP melalui konsep ‘green travel bubble’ menggunakan syarikat dan ejen pelancongan yang berdaftar dengan MOTAC (Kementerian Pelancongan, Seni dan Budaya).

“Pergerakan rentas daerah dibenarkan kecuali Sabah dan Sarawak atas keputusan kerajaan negeri,” katanya.

Dalam pada itu, Ismail Sabri memaklumkan bahawa kerajaan hari ini memutuskan untuk menamatkan PKPD di Politeknik Mukah, Sarawak dan Kampung Ranggu Batu 10, Fasa Dua Taman Semarak dan Kampung Tanjung Batu Keramat di Tawau, Sabah.

Bagaimanapun, kerajaan membuat keputusan untuk melanjutkan PKPD di Kampung Baru Pasir Putih, Mukim Sri Tanjung di Tawau, Sabah bermula 29 April hingga 12 Mei.

Dalam perkembangan lain, Ismail Sabri berkata kerajaan akan melaksanakan PKPD di PPR Batu 2 Lorong Habib Abdul Rahman dan di PPR Bt. 8 Jalan Apas di daerah Tawau, Kompleks Abedon (Bumiwealth, Kolopis dan Tanaki) di daerah Kinabatangan dan di FELDA Umas di daerah Kalabakan, Sabah bermula 28 April hingga 11 Mei ini.

Katanya, PKPD turut dilaksanakan di Sekolah Menengah Kebangsaan (SMK) Ulu Balingian di Sibu, Sarawak berkuat kuasa 28 April hingga 11 Mei.

Berkenaan pematuhan SOP, Ismail Sabri berkata 282 individu ditahan kerana ingkar SOP termasuk 277 dikompaun manakala lima direman, semalam.

Pada masa sama katanya, 19 pendatang tanpa izin ditahan serta lima kenderaan darat dirampas dalam Op Benteng. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anwar Ke PMO, Tapi Gagal Jumpa Dr M

PUTRAJAYA: Presiden PKR, Anwar Ibrahim bersama beberapa pemimpin Pakatan Harapan (PH) hari ini muncul di Pejabat Perdana Menteri, tetapi gagal menemui Dr Mahathir Mohamad.

Anwar bersama isterinya yang juga Timbalan Perdana Menteri, Dr Wan Azizah Wan Ismail, tiba di PMO pada 9.36 pagi tadi.

Turut hadir ialah Setiausaha Agung DAP yang juga Menteri Kewangan, Lim Guan Eng serta Presiden Amanah merangkap Menteri Pertahanan, Mohamad Sabu.

Bagaimanapun, mereka berempat dilihat meninggalkan PMO pada 10.26 pagi, manakala Menteri Belia dan Sukan yang juga ketua Pemuda PPBM, Syed Saddiq Syed Abdul Rahman keluar pada 10.21 pagi.

Perdana menteri dijadualkan mempengerusikan mesyuarat pembangunan negara pada 11 pagi ini.


Muis Pernah Mengadu Musa Punca Pulau Sebatik Mundur

TAWAU: Bekas Pembantu Menteri Pembangunan Infrastruktur Sabah Datuk Muis Picho dikatakan pernah mengadu Tan Sri Musa Aman sukar meluluskan projek pembangunan di Pulau Sebatik ketika menjadi Ketua Menteri dahulu.

Ketua Bahagian Parti Warisan Sabah (Warisan) Kalabakan, Sarifuddin Hatta berkata, perkara itu dikatakan Muis kepadanya sebanyak dua kali sebelum berpaling tadah melompat parti pada akhir bulan lalu.

“Sila rakam, dia pernah bercakap demikian kepada saya.

“Ketika itu, saya hanya bertanya mengapa tiada pembangunan seperti jalan raya dan kemudahan infrastruktur lain di Pulau Sebatik sehingga kini,” katanya ketika menyampaikan ucapan pada Majlis Perjumpaan Ahli Parlimen Kalabakan Bersama Pemimpin Akar Umbi Parti Warisan Sabah di Kampung Mentadak Baru, di sini, hari ini.

Tambahnya, Muis berkata, tindakan Musa itu jauh berbeza dengan Ketua Menteri Sabah Datuk Seri Mohd Shafie Apdal yang lebih mudah diajak berbincang.

“Muis cakap dia mudah menghubungi Ketua Menteri… kalau telefon atau ajak jumpa beliau (Mohd. Shafie) sedia melakukannya.

“Malah ketika ADUN itu datang memohon projek di Pulau Sebatik, Ketua Menteri turut meluluskannya kerana mahukan kehidupan rakyat terbela,” katanya.

Menurut Sarifuddin, sebagai bekas Pembantu Menteri Kewangan Sabah, sudah tentu dia tahu setiap projek yang diluluskan Kerajaan Negeri di Dewan Undangan Negeri (DUN) Sebatik.

“Banyak projek diluluskan, namun, ada kita lihat kesannya sekarang?”

“Melihat perkara ini, sudah tentu kita boleh menilai sejauh mana keikhlasan pihak sana dalam memajukan Pulau Sebatik,” katanya.

Sementara itu, Ahli Parlimen Kalabakan Ma’mun Sulaiman menyeru penduduk memilih wakil rakyat yang telus menjalankan tugas memperjuangkan hak rakyat jika mahu melihat Pulau Sebatik membangun.

“Jangan menggadaikan maruah kerana wang sehingga menyebabkan orang yang hanya mementingkan diri sendiri dan tiada pendirian menjadi wakil rakyat di pulau ini.

“Sudah tiba masanya rakyat bersama Parlimen Kalabakan memperjuangkan kemajuan kampung ini, pemimpin yang tidak boleh menjalankan kerja dengan telus dan baik perlu ditukar,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Belah perut isteri kerana ‘password’ telefon

Bengkulu: Gara-gara berang tidak dibenarkan memeriksa telefon milik isterinya, seorang lelaki bertindak kejam apabila menetak leher wanita itu yang sarat hamil sebelum membelah perut dan mengeluarkan bayi dalam kandungan mangsa.

Bangka Pos melaporkan, dalam kejadian yang berlaku di Tanjung Jaya Kota Bengkulu semalam, wanita itu yang dikenali sebagai Erni Susanti, 29, maut manakala anaknya pula selamat dan dirawat di hospital.

Jurucakap polis berkata, suspek yang dikenali sebagai, Romi Sepriawan, 30, sering bergaduh dengan isterinya selepas wanita itu enggan memberitahu kata laluan di telefon bimbitnya.

Katanya, pada malam kejadian, pasangan itu sekali lagi bergaduh dan secara tiba-tiba Romi mengambil parang sebelum menetak leher isterinya yang berbaring di atas katil.

“Tidak cukup dengan itu, suspek bertindak membelah perut isterinya dan mengeluarkan bayi dalam kandungan.

“Suspek kemudiannya keluar rumah sambil mendukung bayi berkenaan dan menyerahkan kepada seorang jiran untuk dihantar ke hospital,” katanya.

Menurutnya, bayi berkenaan selamat dan dirawat di hospital manakala suspek ditangkap di rumah berkenaan. – Agensi


Doktor Ini Menemui Cicak Yang Masih Hidup Dalam Telinga Pesakitnya

THAILAND: Hari pertama bertugas sememangnya perkara yang mendebarkan kerana kita bakal menempuh alam pekerjaan di tempat yang baru.

Bagi Varanya Nganthavee yang baru menjalani hari pertamanya sebagai doktor, dia terkejut apabila menerima pesakit yang telinganya dimasuki cicak.

Difahamkan, pesakit itu datang mengadu mengalami kesakitan di dalam telinganya yang sangat luar biasa.

Seperti biasa, Dr Nganthavee mula memeriksa saluran telinga pesakit dan mendapati ada sesuatu yang merangkak di dalamnya.

Setelah diamati, ia bukanlah serangga tetapi seekor cicak.

“Saya sangat keliru, macam mana cicak yang besar itu boleh merangkak ke dalam saluran telinganya yang kecil itu?”

Dr Nganthavee kemudian cuba mengeluarkan cicak itu dengan menitis ubat antibiotik dan meminta pesakit mengiringkan kepalanya sebelum jururawat berjaya mengeluarkan haiwan kecil itu menggunakan penyepit.

Agak menakjubkan cicak yang terperangkap dalam lubang telinga pesakit masih hidup walaupun sudah dua hari berada di dalam telinga lelaki itu.

Bimbang jika masih ada sebahagian anggota badan cicak itu berada di dalam telinga, Dr Nganthavee merujuk pesakit itu ke bahagian pakar telinga, hidung dan tekak (ENT) yang kemudian mengesahkan tiada bendasing yang berada di dalam telinga pesakit.


Kurang Perpaduan Dalam PN Beri Kelebihan Kepada Warisan, Kata Penganalisis

PETALING JAYA: Seorang penganalisis politik berkata, ketidakupayaan Perikatan Nasional menyelesaikan masalah dalamanya di Sabah membuka jalan untuk Warisan menang dalam Pilihan Raya Negeri akan datang.

Azmi Hassan dari Universiti Teknologi Malaysia berkata, PN yang bersatu padu akan memberikan saingan sengit kepada Warisan dan sekutunya, namun masih wujud keraguan terhadap kemampuan Umno dan PPBM mengetepikan perbezaan mereka.

Katanya, persoalan juga timbul mengenai siapa bakal memimpin Sabah dengan bekas ketua menteri, Musa Aman dan ketua Umno Sabah, Bung Moktar Radin dikatakan pesaing utama.

“Musa mempunyai pengaruh lebih besar berbanding Bung; kemampuannya untuk mendapat sokongan majoriti ketika pembangkang bercakap mengenai pengaruhnya di Sabah,” kata Azmi sambil menambah sebagai ahli politik berpengalaman, kemampuan Musa dan Bung untuk bekerjasama akan menjadi asas PN yang kuat.

Beliau berkata, PPBM dan Umno juga perlu menyelesaikan pembahagian kerusi yang akan dipertandingkan. PPBM tidak berada dalam kedudukan kuat untuk membuat tuntutan kerana kewujudan mereka di Sabah di bawah tanggungan Umno.

“PN perlu menunjukkan PPBM Sabah dan Umno benar-benar bebas daripada Putrajaya,” kata Azmi sambil menambah selagi kedua-dua parti itu mempunyai autonomi di Sabah, mereka akan mencari jalan untuk memastikan semua berjalan lancar.

Katanya, PRN Sabah penting buat Presiden Umno, Ahmad Zahid Hamidi kerana cara beliau menyelesaikan pembahagian kerusi dan pemilihan calon tepat untuk memimpin Sabah akan memberi idea kepada ahli Umno mengenai kedudukan mereka dalam PN.

Sementara itu, Awang Azman Pawi dari Universiti Malaya berkata, Umno perlu memilih wajah lebih baru berbanding memilih Musa yang sudah menerajui Sabah sejak sekian lama dan Bung yang berdepan perbicaraan rasuah.

Katanya, Warisan memiliki peluang lebih baik kerana mereka dilihat lebih bersatu.

“Untuk menang, PN perlu memastikan hubungan antara Umno dan PPBM kuat. Mereka juga perlu mengetepikan perbezaan mereka, tetapi ini tidak mudah apabila akar umbi mereka sependapat.”

Sabtu lalu, Pemuda PPBM dilaporkan diboo sayap Barisan Nasional di sebuah majlis di Tanjung Malim, Perak, hanya beberapa jam selepas Presiden PPBM, Muhyiddin Yassin mengumumkan parti itu bersetuju menyertai Muafakat Nasional, pakatan antara Umno dan PAS.

Setiausaha Agung BN, Annuar Musa kemudiannya memohon maaf atas kejadian itu.

Dalam pada itu, Lee Kuok Tiung dari Universiti Malaysia Sabah berkata, walaupun Warisan dan sekutunya dilihat lebih teratur serta bersatu berhubung calon ketua menteri mereka, masih ada banyak masa untuk pembangkang menyelesaikan isu mereka.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih Mudah Majukan Kawasan Jika Bersama Kerajaan: Adun Labuk

KOTA KINABALU: Harapan untuk melihat kawasan Dewan Undangan Negeri (DUN) Labuk kekal membangun menjadi dorongan kepada Abdul Rahman Kongkawang untuk menyertai Parti Warisan Sabah (Warisan).

Ahli Dewan Undangan Negeri (ADUN) Labuk itu berkata, ini kerana kesinambungan pembangunan daripada kerajaan terdahulu perlu diteruskan, justeru beliau yakin keputusannya untuk menjadi sebahagian daripada parti Pemerintah adalah tepat.

Abdul Rahman berkata, sebagai pembangkang, sukar untuk beliau menunaikan tanggungjawab membangunkan DUN Labuk, maka selepas berfikir panjang dan mendapatkan pandangan pelbagai pihak hari ini keputusan dibuat untuk menyertai Warisan secara rasmi.

“Semuanya ini adalah untuk kawasan DUN Labuk yang ada daerah Telupid dan Beluran memang satu daerah yang besar dan sudah tentu untuk pembangunan serta kesejehteraan bagi dua kawasan ini tidak boleh kita dapatkan kalau kita tidak bersama-sama dengan kerajaan.

“Saya berterima kasih kerana hasrat untuk menyertai parti Warisan ini diterima dengan seikhlasnya oleh Yang Amat Berhormat Ketua Menteri dan rakan-rakan.

“Sudah tentu, selepas ini saya akan sendiri memastikan untuk menumpukan perhatian pada tanggungjawab saya selaku ADUN di kawasan saya,” katanya dalam sidang akhbar hari ini.

Terdahulu, Abdul Rahman yang merupakan Naib Presiden Parti Bersatu Sabah (PBS) bersama lapan pemimpin masyarakat di DUN Labuk menyerahkan borang keahlian Warisan kepada Presiden Warisan, Datuk Seri Mohd. Shafie Apdal.

Abdul Rahman berharap, penyertaannya ke dalam Warisan tidak dipolitikkan kerana beliau mahu fokus untuk bekerja membangunkan kawasan diwakilinya.

“Kemasukan saya dalam Warisan membolehkan saya mengurangkan pemikiran kita yang hari-hari mahu politik, tapi lupa untuk menumpukan perhatian terhadap pembangunan yang diperlukan oleh rakyat di kawasan kita.

“Ini sebenarnya satu usaha yang sangat kami hargai dan membuktikan bahawa kerajaan hari ini sentiasa melihat keperluan masyarakat di setiap kawasan negeri Sabah,” tambahnya.


Bayern Munich ‘Raja Eropah’

Bayern Munich memenangi Liga Juara-Juara selepas menewaskan Paris Saint-Germain 1-0 awal pagi tadi sekali gus gelaran keenam buat gergasi Jerman itu.

Tandukan Kingsley Coman pada minit ke-59 memastikan kejayaan Bayern di Estadio da Luz, Lisbon dan mengecewakan bekas kelabnya ketika zaman kanak-kanak, PSG yang mara ke final kali pertama dalam kejohanan paling berprestij di Eropah itu.

Kemenangan itu juga bermakna Bayern melengkapkan gelaran treble kedua – Bundesliga, Piala Jerman dan Liga Juara-Juara selepas kali pertama melakukannya pada 2013.


Wanita maut tersepit bawah lori

SANDAKAN: Seorang wanita maut selepas motosikal dinaiki bertembung dengan sebuah lori dalam kemalangan di Batu 25, dekat sini, petang semalam.

Wanita yang belum dikenal pasti identiti itu dipercayai membonceng motosikal, cedera parah akibat tersepit di bawah lori berkapasiti 10 tan dalam kejadian kira-kira jam 5.30 petang.

Ketua Zon Bomba dan Penyelamat Sandakan, Anddre Andrew, berkata bomba menerima panggilan berhubung kemalangan itu pada jam 5.37 petang dan menghantar enam anggota bersama sebuah jentera ke lokasi kejadian.

“Mangsa yang disahkan meninggal dunia oleh pegawai perubatan di tempat kejadian seterusnya diserahkan kepada polis untuk tindakan lanjut.

“Seorang lagi mangsa iaitu penunggang motosikal cuma cedera ringan dan dihantar ke Hospital Duchess of Kent dengan menaiki ambulans,” katanya. – Berita Harian


Selamat Ulang Tahun Kelahiran Ke-94 Tun M

KUALA LUMPUR: Perdana Menteri Tun Dr Mahathir Mohamad yang genap usianya 94 tahun, hari ini, menerima ucapan selamat ulang tahun kelahiran daripada saf kepimpinan Pakatan Harapan (PH).

Ucapan selamat menerusi satu klip video dimuat naik di laman Facebook PH itu dimulai dengan Presiden PKR, Datuk Seri Anwar Ibrahim yang turut mendoakan supaya Dr Mahathir diberikan kesihatan dan kesempatan untuk terus berkhidmat kepada negara.

“Sempena sambutan hari ulang tahun Tun Dr Mahathir ke-94, kami mendoakan ke hadrat Allah SWT mudah-mudahan diberikan kesihatan dan diberikan kesempatan untuk terus berkhidmat kepada masyarakat dan negara,” katanya.

Presiden Parti Pribumi Bersatu Malaysia (Bersatu), Tan Sri Muhyiddin Yassin juga mendoakan semoga Dr Mahathir sihat dan boleh menerajui negara.

“Saya nak ucapkan selamat hari jadi, happy birthday to you sir. Mudah-mudahan masih sihat, masih boleh menerajui negara. Maka saya ambil kesempatan ini mendoakan agar Tun terus berada dalam keadaan sihat, cerdas, cergas dalam memimpin negara.

“Mudah-mudahan segala apa yang rakyat Malaysia harapkan ke hadapan, Malaysia akan menjadi sebuah negara maju, makmur dan sejahtera akan terus dapat dilaksanakan di bawah kepimpinan YAB Tun,” katanya.

Setiausaha Agung DAP Lim Guan Eng turut menyampaikan ucapan: ‘Tun, selamat menyambut hari jadi ke-94, semoga Tun boleh terus sihat dan juga harap Tuhan akan lanjutkan usia lagi.’

Presiden Parti Amanah Negara (AMANAH), Mohamad Sabu dalam ucapannya berkata: ‘Tun, usia Tun akan mencapai 94 tahun hari ini, saya mengucapkan selamat hari jadi, semoga Allah memelihara kesihatan Tun, terus sihat dan terus mencurahkan bakti kepada negara dan membimbing kami dalam pemerintahan supaya dapat kita berkhidmat yang sebaik mungkin kepada rakyat jelata. Selamat hari jadi!.’

Tidak ketinggalan menyampaikan ucapan melalui rakaman itu beberapa menteri, timbalan menteri dan Ahli Parlimen daripada PH termasuk Datuk Seri Mukhriz yang turut berharap ayahanda beliau terus memimpin negara.


Persatuan kebudayaan Sabah digalak tingkat kerjasama dengan lembaga pelancongan

SIPITANG, 30 Mac – Persatuan-persatuan kebudayaan setiap kaum di Sabah digalakkan untuk meningkatkan kerjasama dengan Lembaga Pelancongan Sabah bagi membolehkan keunikan serta keistimewaan identiti dan warisan budaya etnik masing-masing dipromosikan kepada para pelancong dengan lebih berkesan, sekali gus menarik kehadiran lebih ramai pengunjung untuk menghayatinya.

Ketua Menteri Datuk Seri Mohd Shafie Apdal berkata ia penting supaya para pelancong boleh melihat keunikan budaya sesebuah etnik itu, dan bukan hanya sekadar menontonnya pada mana-mana festival semata-mata.

“Kita juga mahu warisan budaya setiap etnik di Sabah dijaga dan dipelihara dengan baik,” katanya kepada pemberita selepas merasmikan program Irau Rayeh Lundayeh Sabah Kali Ke-14 di sini, yang turut dihadiri oleh Menteri Pelajaran dan Inovasi Sabah Datuk Dr Yusof Yacob, Menteri Luar Bandar Sabah Datuk Ewon Benedict dan Presiden Persatuan Kebudayaan Lundayeh Sabah Datuk Pengiran Lalung, hari ini.

Ketua Menteri Sabah itu turut meluluskan peruntukan RM400,000 untuk keperluan aktiviti Persatuan Kebudayaan Lundayeh Sabah.

Sementara itu merujuk kepada kekosongan jawatan Menteri Kesihatan dan Kesejahteraan Rakyat Sabah susulan kematian penyandangnya Datuk Stephen Wong Tien Fatt, Khamis, Shafie berkata perkara itu akan dibincangkan terlebih dahulu termasuk dengan kepimpinan DAP Sabah mengenai kekosongan portfolio berkenaan.

“Tiada (rombakan kabinet negeri) tetapi kita akan lihat terlebih dahulu (keperluannya) dan saya perlu bercakap dengan kepimpinan DAP mengenai kedudukan (jawatan) menteri. Saya juga akan berbincang dengan DAP mengenai persediaan menghadapi Pilihan Raya Kecil Sandakan,” katanya.

Khamis lepas Mendiang Wong, 65, yang juga Pengerusi DAP Sabah dan Anggota Parlimen Sandakan yang keluar dari rumah pada pukul 5.05 pagi untuk menyertai aktiviti merentas hutan, dilaporkan meninggal dunia di Hospital Queen Elizabeth Kota Kinabalu pada pukul 12.15 tengah hari, dipercayai akibat serangan jantung.

Dalam perkembangan lain, Shafie semasa melancarkan Program Sipitang Baharu – Bersih dan Indah kemudiannya pula mengumumkan keputusan kerajaan negeri meluluskan peruntukan RM2 juta bagi membina Pusat Informasi Daerah Sipitang.

Turut hadir di program itu ialah Menteri Pelajaran dan Inovasi Sabah Datuk Dr Yusof Yacob dan Menteri Pembangunan Luar Bandar Sabah Datuk Ewon Benedict.

Yusof dalam ucapannya di majlis itu berkata rancangan membina pusat informasi itu antara lain akan melibatkan kerja-kerja menaiktaraf bangunan lama pejabat daerah berhampiran Esplanade Sipitang, termasuk mengubah suai reka bentuk bangunan lama berkenaan kepada konsep baharu, namun masih mengekalkan tapak pejabat daerah itu sebagai lokasi bersejarah Sipitang, katanya.

Beliau berkata pusat informasi itu juga akan direka bentuk sebagai sebuah galeri menempatkan sejarah daerah serta nama pemimpin Sipitang terdahulu daripada zaman British hingga sekarang, yang akan memudahkan pengunjung mendapatkan maklumat mengenai kawsan itu, termasuk berkaitan lokasi pelancongan di daerah berkenaan.


Suri Rumah Buka ‘Food Bank’ Depan Rumah Di Putatan

PUTATAN: Bermodalkan kewangan sendiri, seorang suri rumah di Kampung Pasir Putih, dekat sini, mengambil inisiatif membuka bank makanan mini di hadapan rumahnya dalam usaha membantu golongan terjejas pendapatan akibat penularan Covid-19 memperoleh barangan keperluan harian.

Zurainee Kula, 48, berkata, walaupun melihat usahanya itu hanya sumbangan kecil kepada masyarakat, namun percaya ia sangat bermakna buat pihak yang memerlukan.

Menurut Zurainee, bank makanan mini itu tidak dibuka setiap hari dan baru beroperasi empat kali sejak 13 Julai.

“Awalnya saya dan keluarga membuka khemah dan hanya barangan keperluan asas yang diperlukan sahaja boleh diambil.

“Bagaimanapun, situasi menjadi tidak dikawal apabila saya mula memuat naik berkaitan bank makanan mini ini di Facebook

“Oleh itu, kami terpaksa mengubah konsep bantuan dengan memberikan bakul makanan dan perlu mengambil kupon bagi mengelakkan kekeliruan ketika penyerahan,” katanya ketika ditemui di kediamannya, di sini, baru-baru ini.

Ibu kepada tujuh cahaya itu berkata dia sekeluarga pada mulanya hanya mampu menyediakan 20 bakul makanan sahaja, namun semakin ramai ahli keluarga serta rakan terdekat mahu turut sama menyalurkan sumbangan selepas mengetahui pendekatannya itu.

Zurainee berkata, dia bersyukur dan tidak menyangka usaha yang pada awalnya dilihat kecil mampu menarik perhatian ramai pihak untuk turut serta membantu golongan memerlukan ketika ini.

Dalam pada itu, Zurainee menyatakan dia sudah mendapatkan kebenaran daripada pihak polis serta Majlis Daerah Putatan ketika permulaan bank makanan berkenaan dibuka bagi mengelakkan berlaku sebarang rungutan.

“Kita sudah minta kebenaran daripada pihak berkuasa dan polis menyatakan tiada sebarang permit diperlukan sekiranya mahu membuka bank makanan.

“Bagaimanapun, pihak polis meminta kita memohon kebenaran daripada Majlis Daerah Putatan dan syukur setakat ini semuanya berjalan lancar,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Punya Besar Pensil Ustaz…’

KOTA KINABALU: “Itu gambar sebenar, bukan disunting dengan teknik ‘Photoshop’ atau aplikasi lain. Saya gunakannya (replika pensil) sewaktu mengajar dengan niat untuk menarik minat serta perhatian murid ketika di dalam kelas,” kata Mohd Syaiful Azlan Abu Yazid.

Mohd Syaiful Azlan, 35, adalah guru Pendidikan Islam dan Bahasa Arab Sekolah Kebangsaan (SK) Tanjung Aru 2, Kota Kinabalu, Sabah.

Baru-baru ini, gambarnya memegang replika pensil bersaiz besar sambil duduk mengajar murid tular di laman sosial .

Mohd Syaiful Azlan yang sudah 10 tahun berkhidmat sebagai guru berkata, gambar berkenaan diambil dengan bantuan murid pada 10 Julai lalu sebelum dimuat naik di akaun Facebook miliknya pada hari berikutnya.

Gambar itu mendapat hampir 550 tanda suka dan dikongsi lebih 350 pengikutnya serta mendapat perhatian warga pendidik selepas ditularkan di kumpulan Kami Guru Malaysia.

Mohd Syaiful Azlan yang juga bapa kepada dua anak berkata, dia tidak sangka gambar berkenaan menjadi tular kerana sekadar berkongsi pendekatan digunakan untuk mengajar murid.

Beliau berkata, replika pensil itu dibawa ke kelas untuk memberi kelainan ketika sesi pengajaran dan pembelajaran (P&P), bukannya digunakan bagi menghukum murid yang melakukan kesalahan.

“Sebenarnya, replika itu adalah salah satu prop keceriaan di sekolah yang saya ambil di bawah tangga sebelum masuk ke kelas.

“Ketika itu, timbul idea untuk menggunakannya sewaktu sesi tasmik (pembacaan secara individu) Iqra’ di dalam kelas.

“Sebaik melihat saya membawa replika pensil itu ke kelas, murid jadi teruja dan ada yang takut mungkin kerana saiznya besar,” katanya ketika dihubungi Harian Metro.

Mohd Syaiful Azlan berkata, banyak maklum balas diterimanya sejak gambar dikongsikannya itu tular di laman sosial.

Katanya, kebanyakan warganet memberi komen positif dan menganggap idea itu (menggunakan replika pensil) bagus dalam mendidik murid.

“Tapi ada meluahkan rasa bimbang dan mengatakan replika pensil berkenaan boleh membahayakan murid, namun ia sekadar alat bantuan P&P saja, tidak lebih dari itu.

“Lagipun, itu kali pertama saya membawanya ke kelas, namun tidak menolak kemungkinan untuk menggunakannya dalam sesi P&P pada masa akan datang,” katanya.


Anifah sokong Tun M, kerajaan pusat

KOTA KINABALU: Ahli Parlimen Kimanis, Datuk Seri Anifah Aman, kekal dengan pendirian menyokong kepemimpinan Perdana Menteri, Tun Dr Mahathir Mohamad dan Kerajaan Persekutuan, selagi matlamat pelaksanaan Perjanjian Malaysia 1963 (MA63) ditunaikan.

Bekas Ahli Majlis Tertinggi UMNO itu turut menyatakan beliau tiada halangan jika Parti Pribumi Bersatu Malaysia (BERSATU) mahu melebarkan sayap ke Sabah selari dengan amalan demokrasi.

“Saya akan tetap menyokong Perdana Menteri dan Kerajaan Persekutuan selama mana matlamat pelaksanaan Perjanjian Malaysia 1963 ditunaikan,” katanya dalam kenyataan media berhubung pertemuannya dengan Perdana Menteri, Tun Dr Mahathir Mohamad, di Kuala Lumpur pada 1 Mac lalu.

Anifah berkata, intipati utama pertemuan itu adalah perbincangan mengenai MA63 termasuk persetujuan Kerajaan Persekutuan untuk mengembalikan status Sabah mengikut MA63 yang menjadi asas penubuhan Malaysia.

Katanya, Kerajaan Persekutuan perlu melaksanakan apa yang sudah dijanjikan kepada rakyat Sabah termasuk berkaitan usaha mengembalikan hak negeri ini dan pembayaran royalti petroleum yang dituntut kerajaan Sabah.

“Secara konsisten saya menyatakan bahawa Kerajaan Persekutuan seharusnya melaksanakan apa yang dijanjikan termasuk mengembalikan hak-hak negeri Sabah, antaranya pembayaran royalti petroleum,” katanya.

Anifah adalah antara enam Ahli Parlimen UMNO Sabah yang meninggalkan UMNO pada tahun lalu, namun beliau tidak menyatakan sokongan terhadap mana-mana parti, manakala yang lain berhasrat menyertai BERSATU apabila parti itu melebarkan sayap ke Sabah.

Pertemuan dengan Dr Mahathir itu diadakan pada hari sama prosiding pengurusan kes petisyen pilihan raya Parlimen Kimanis di Mahkamah Tinggi Kota Kinabalu yang menetapkan perbicaraan bagi petisyen berkenaan bermula pada 8 April depan.

Ia susulan keputusan Mahkamah Persekutuan di Putrajaya pada bulan lalu yang memerintahkan Mahkamah Tinggi untuk membicarakan petisyen pilihan raya kerusi Parlimen Kimanis yang difailkan calon Parti Warisan Sabah (WARISAN), Datuk Karim Bujang. – Berita Harian


PRN Sabah: PH Timbang Guna Logo WARISAN

KOTA KINABALU: Pakatan Harapan (PH) bersedia mempertimbangkan cadangan penggunaan logo Parti Warisan Sabah (WARISAN) untuk gabungan itu bertanding pada Pilihan Raya Negeri (PRN) Sabah.

Pengerusi Pakatan Harapan (PH) Sabah, Datuk Christina Liew, berkata perkara itu masih di peringkat perbincangan dengan kepemimpinan PKR, DAP dan Parti Amanah Negara (AMANAH).

“Sebenarnya di antara kami ada membincangkan mengenai perkara itu minggu lalu, jadi boleh dikatakan ia masih dalam proses perbincangan dan belum ada kata putus lagi.

“Kami juga ada merujuk kepada Ketua Menteri, Datuk Seri Mohd Shafie Apdal dan beliau berkata biar ia ditentukan oleh parti masing-masing,” katanya ketika ditemui pemberita di Pusat Pentadbiran Negeri Sabah (PPNS), di sini, hari ini.

Beliau berkata berkata demikian ketika ditanya mengenai cadangan Pengarah Komunikasi Pemuda AMANAH, Khairuddin Daud supaya PH dan Pertubuhan Kinabalu Progresif Bersatu (UPKO) menggunakan logo WARISAN sebagai tanda kesatuan semua parti yang menyokong WARISAN di Sabah.

Christina yang juga Pengerusi PKR Sabah, berkata pihaknya juga masih dalam proses penelitian untuk memuktamadkan calon.

“Kita memiliki autonomi dan kami amat hargai parti di peringkat pusat membiarkan PKR Sabah memilih calon kami sendiri untuk bertanding.

“Kami telah membincangkan mengenai pengagihan kerusi ini sebanyak dua kali dalam mesyuarat dan mesyuarat terakhir akan diadakan pada minggu hadapan.

“Kita tidak mahu pengagihan kerusi ini bertindih jadi kita akan selesaikan semua persetujuan antara sesama sendiri sebelum ditentukan oleh Ketua Menteri nanti.

“Semua akan dimuktamadkan pada minggu hadapan dan apa yang paling penting ialah kami boleh menang,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ayah… ayah… mana ayah

PORT DICKSON: Tangisan seorang anak kecil mencari bapanya menambah kepiluan suasana di perkarangan kediaman keluarga anggota bomba, Adnan Othman, 33, di Lukut, hari ini.

Mereka yang berada di kediaman berkenaan turut tidak dapat menahan air mata mendengar rintihan anak sulung Adnan, Aisyah Damira, 5, yang memanggil bapanya ketika orang ramai hadir memberi penghormatan terakhir sejurus jenazah tiba di Taman Jaya, Lukut di sini, jam 11.50 pagi tadi.

Aisyah yang tidak berhenti menangis ditenangkan bapa saudaranya, Ahmad Shahir Salleh, 25, yang juga adik ipar Allahyarham.

Ahmad Shahir berkata, anak sulung daripada dua beradik itu amat rapat dengan bapanya dan sangat terkesan dengan tragedi terbabit.

Dia dimaklumkan mengenai kejadian itu selepas mendapat panggilan telefon daripada kakaknya yang juga isteri Allahyarham, Shahmiza, 31, kira-kira jam 11.30 malam tadi.

“Saya hilang kata-kata sebaik mendapat tahu kejadian itu. Saya cuma fikirkan nasib kedua-dua anak mereka,” katanya ketika ditemui di perkarangan rumah keluarga Adnan.

Adnan yang juga anggota Pasukan Penyelamat Di Air (PPDA) Pasukan Bomba dan Penyelamat, terkorban bersama lima rakannya dalam operasi menyelamat seorang remaja yang dilaporkan tergelincir, ketika memancing di lombong di Puchong jam 9.15 malam tadi.


Ingkar PKPB, 16 Individu Dikompaun Gara-Gara Berhibur

KOTA KINABALU: Seramai 16 individu yang berhibur sambil minum minuman alkohol dikompaun sebanyak RM1,000 selepas didapati ingkar Perintah Kawalan Pergerakan Bersyarat (PKPB) di sebuah pusat hiburan di Lintas Plaza di sini, malam tadi.

Mereka dikesan melakukan kesalahan itu ketika operasi pada 11.45 malam yang dijalankan pasukan Bahagian Siasatan Jenayah Narkotik dan Bahagian Siasatan Jenayah, Ibu Pejabat Polis Daerah (IPD) Kota Kinabalu.

Ketua Polis Daerah Kota Kinabalu Asisten Komisioner Habibi Majinji berkata, ketika serbuan pihaknya mendapati premis berkenaan sedang beroperasi dengan sekumpulan individu sedang berhibur di premis berkenaan.

Menurutnya, pasukannya menahan 10 lelaki dan enam wanita berusia antara 21 hingga 36 tahun untuk pemeriksaan dan proses dokumentasi selepas didapati ingkar prosedur operasi standard (SOP) PKPB.

“Mereka yang dikompaun didapati melakukan kesalahan mengikut Peraturan-Peraturan Pencegahan dan Pengawalan Penyakit Berjangkit (No.8), Peraturan 10 dan boleh dihukum mengikut Peraturan 11 dan dikenakan kompaun.

“Operasi ini dijalankan berikutan kerajaan masih melaksanakan PKPB dan masyarakat hendaklah mematuhi sebarang SOP yang dikuatkuasakan,” katanya dalam kenyataan, hari ini.

Habibi berkata, ujian saringan awal air kencing turut dijalankan ke atas enam lelaki di premis berkenaan dan semuanya didapati negatif dadah.

Menurutnya, tahap pematuhan masyarakat terhadap SOP yang ditetapkan Kementerian Kesihatan Malaysia (KKM) adalah penentu kejayaan PKPB.

“Mana- mana individu yang melakukan kesalahan mengikut Akta Pencegahan Dan Pengawalan Penyakit Berjangkit 1988 (Akta 342), boleh dikenakan hukuman penjara tidak melebihi dua tahun atau denda atau kedua-duanya sekali, bagi kesalahan pertama.

“Bagi kesalahan kedua, pesalah boleh dipenjarakan tidak melebihi lima tahun atau didenda atau kedua-duanya.

“Bagi kesalahan yang berterusan, pesalah boleh didenda tidak melebihi RM200 bagi tiap-tiap hari kesalahan itu dilakukan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Anak Datuk Bandar Rupanya…’

JAKARTA: Seorang pemuda yang hanya bekerja sebagai pekerja buruh binaan menjadi perhatian di media sosial Indonesia kerana lelaki itu sebenarnya adalah anak wakil wali kota di kepulauan Maluku.

Media Indonesia melaporkan, pemuda itu adalah anak lelaki kepada Muhammad Sinen iaitu wakil wali kota di bandar Tidore, wilayah Maluku Utara.

Wakil wali kota dipilih ketika pilihan raya Pemilihan Kepala Daerah (Ketua Daerah) untuk berkhidmat selama lima tahun. Tugas kepala daerah ialah mewakili wali kota (Datuk Bandar) di peringkat daerah.

Tribun News melaporkan, dia menjadi perhatian selepas beberapa gambarnya memaparkan gaya hidup sederhana, malah bekerja sebagai buruh binaan, tular di media sosial.

Gambar dirakam Muhammad Naoval itu dimuatnaik di akaun Facebook Khamis lalu, menunjukkan Muhammad Rafdi sedang bekerja dengan berpakaian lusuh berbanding mempamerkan kemewahannya.

“Dia ini anaknya Wakil Wali kota Tidore tapi dalam kehidupan kesehariannya sangat sederhana dan mandiri, malahan bekerja sebagai kuli bangunan!” tulis Naoval sebagai keterangan gambar terbabit.

Beberapa keping gambar memperlihatkan Rafdi berada di lokasi projek binaan dengan penampilan yang sangat sederhana, sesuai dengan pekerjaannya itu.

Mereka yang tidak mengenalinya pasti tidak akan menyangka dia anak kepada seorang datuk bandar.

Suar.id melaporkan, melalui akaun Instagram @smart.gram, Muhammad Sinen mengesahkan pemuda itu adalah anak ketiganya.

“Betul, itu anak saya yang ketiga,” katanya.

Menurut Muhammad Sinen, beliau menanamkan sifat rajin bekerja dan berusaha dalam hidup terhadap anak-anaknya, termasuk Rafdi.

Sinen berkata, beliau sering mengingatkan anak-anaknya bahawa pejabat adalah milik orang ramai.

“Pejabat itu milik orang ramai, yang jadi wakil wali kota itu ayah, bukan kalian (anak-anak). Kalian harus contoh ayah dulu, untuk berjaya dalam hidup, harus kerja keras,” kata Sinen.


Covid-19: Tiga Kes Baharu Di Sabah Dikesan Di Pintu Masuk Labuan

KOTA KINABALU: Tiga kes positif baharu yang dilaporkan di Sabah semalam dikesan di pintu masuk Labuan.

Ketiga-tiga kes itu dikesan ketika pesakit dalam perjalanan untuk kembali bekerja di Labuan.

Pengarah Kesihatan Sabah, Datuk Dr Christina Rundi berkata, punca jangkitan dan kontak ketiga-tiga kes telah dikenal pasti dan semua pedakit sedang dirawat di Hospital Labuan.

Dengan pertambahan tiga kes baharu yang dilaporkan dari Beaufort, Kota Kinabalu dan Penampang itu, kes Covid-19 di Sabah kini 351 kes.

Kes itu dikesan daripada 856 ujian yang dijalankan pada 4 Jun dan bilangan kumulatif ujian sampel Covid-19 yang dijalankan di Sabah sehingga kini adalah sebanyak 95,145.

“Daripada 856 ujian, lima sampel positif dikesan iaitu tiga kes baharu dan dua sampel ulangan.

“Bilangan yang sedang dirawat di Sabah adalah sebanyak 10 kes dan 336 telah pulih. Kes kematian kekal lima,” katanya dalam satu kenyataan, di sini semalam.

Setakat semalam, 1,067 orang masih berada di 42 pusat kuarantin di seluruh Sabah dan seramai 6,332 orang menjalani Home quarantine. Tiada pelanggaran perintah kuarantin dilaporkan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak Boleh Balik Kampung Sambut Ramadan

Orang ramai tidak dibenarkan pulang ke kampung bagi menyambut Ramadan dalam tempoh Perintah Kawalan Pergerakan (PKP) fasa tiga dilaksanakan.

Menteri Kanan (Kluster Keselamatan), Datuk Seri Ismail Sabri Yaakob, berkata, larangan itu sudah dilaksanakan sejak PKP fasa satu dan dua sebelum ini.

Menurutnya, pada PKP fasa satu dan dua dilaksanakan sudah tidak dibenarkan pergerakan rentas negeri dan begitu juga Ramadan nanti tetap tertakluk pada undang-undang sama.

“Bermakna, pergerakan beramai-ramai untuk pulang ke kampung (menyambut Ramadan) juga tidak dibenarkan, memang tidak boleh,” katanya kepada pemberita pada sidang media harian di Putrajaya, hari ini.

Ismail Sabri berkata, banyak kenderaan perkhidmatan bukan keperluan juga didapati mengambil kesempatan memulakan operasi perniagaan walaupun belum mendapat kelulusan beroperasi.

“Ia menyumbang kepada jumlah kenderaan yang banyak di atas jalan walaupun PKP fasa tiga sudah dimulakan semalam.

“Ingin ditegaskan, semua industri perlu memohon kebenaran Kementerian Perdagangan Antarabangsa dan Industri (MITI) dan tidak dibenarkan beroperasi tanpa kelulusan,” katanya.

Beliau berkata, industri dan sektor seperti bekalan makanan dan perubatan yang sudah diberi kebenaran beroperasi semasa PKP satu dan PKP dua dibenarkan beroperasi seperti biasa. – HMetro


Kolej Vokasional Keningau Raih Pingat Emas Di Jepun

Kota Kinabalu: Pasukan Kolej Vokasional Keningau (KVK) meraih pingat emas pada Pertandingan Inovasi, Ekspo Reka Bentuk, Idea dan Reka Cipta Jepun di Tokyo Jepun, semalam.

Pertandingan berlangsung selama tiga hari sejak Sabtu lepas, dengan pasukan KVK terdiri tiga guru iaitu Anita Md. Yasin, Siti Lailah Jabin, Rowdella Raymond Raimi dan dua pelajar, Syaza Syazwana Mohd Khastalan dan Grace Eliza Quintin.

Ketua Unit Kajian dan Inovasi KVK Sirhajwan Idek berkata inovasi pasukan itu dinamakan ‘ShapeSweetie’ merupakan alat yang digunakan untuk membiasakan individu yang baru sahaja belajar menghias kek untuk menguasai kemahiran asas bagi teknik tersebut.

Katanya inovasi itu dicipta oleh program bakeri KVK bagi membantu masalah yang sering dialami dalam kelas membuat kek, di mana kebanyakan pelajar mahupun orang awam yang mengambil kelas asas mengalami kesukaran dalam menguasai kemahiran menghias kek.

“Kesukaran ini membuatkan mereka berasa malu, tidak yakin malah berkemungkinan putus asa untuk mempelajari teknik seterusnya.

“Maka, para pensyarah dan guru program berkenaan, mencipta alat ini bagi membantu menyelesaikan masalah ini,” katanya kepada Bernama.

Sirhajwan berkata inovasi ini pernah dipertandingkan oleh Anita yang merupakan ketua pasukan itu di Bali Indonesia pada tahun lepas, dan berjaya memenangi pingat gangsa.

Menurutnya pasukan ini menambah baik inovasi tersebut dan mempertandingkannya sekali lagi pada tahun ini, pada pertandingan di Jepun.

Beliau berkata penghasilan inovasi itu sejajar dengan saranan Pengarah KVK Johari Sabin yang sentiasa menggalakkan pensyarah dan pelajar kolej tersebut untuk menceburi bidang inovasi dan kajian, bagi meningkatkan kemahiran, kreativiti dan daya saing mereka dalam era industri 4.0 ini.

Sirhajwan berkata dengan kejayaan terbaru ini, pasukan KVK telah berjaya memenangi 12 pingat inovasi termasuk tujuh pingat emas dan lima anugerah kajian di Jepun, Korea Selatan, Itali, Indonesia, Thailand, Brunei dan Singapura.

Beliau berkata kolej tersebut menekankan kepentingan budaya inovasi dan kajian, untuk dijadikan sebagai budaya institusi yang diamalkan oleh semua pihak terdiri dari guru, pelajar dan staf sokongan. — Bernama


Dua PTI Didenda RM100,000 Dan RM50,000

TAWAU : Mahkamah Sesyen di sini hari ini menjatuhkan hukuman denda masing-masing RM100,000 dan RM50,000 terhadap dua pendatang tanpa izin (PTI) selepas mengaku salah memiliki barang kawalan bersubsidi awal bulan ini.

Tertuduh Talzan Tigasan,34, dan Sanyo Naldo,32, didakwa melakukan kesalahan itu pada 4 Januari 2021, di perairan Pulau Boheyan, dalam daerah Semporna.

Tertuduh, mengaku salah terhadap pertuduhan yang dibacakan jurubahasa dan faham ketika Hakim Awang Kerisnada Awang Mahmud menjatuhkan hukuman berkenaan.

Mengikut kertas pertuduhan yang dibacakan, Talzan didakwa memiliki minyak petrol sebanyak 775 liter, manakala Sanyo juga didakwa memiliki minyak petrol sebanyak 175 liter.

Semasa ditahan, kedua-dua tertuduh gagal mengemukakan sebarang dokumen kebenaran pemilikan barangan terkawal dari Kementerian Perdagangan Dalam Negeri dan  Hal Ehwal Pengguna (KPDNHEP) termasuk dokumen pengenalan diri.

Tertuduh didakwa telah melakukan kesalahan mengikut Seksyen 20(1) Akta Kawalan Bekalan 1961 iaitu menyimpan barang kawalan tanpa kebenaran.

Sementara itu, Awang Kerisnada dalam penghakimannya berkata hukuman berat perlu dikenakan bagi kes pemilikan tanpa kebenaran barang kawalan sebagai pengajaran kepada tertuduh dan orang lain untuk tidak mengulangi kesalahan tersebut.

Mahkamah memerintahkan Talzan dikenakan hukuman denda RM100,000 atau penjara dua tahun dan enam bulan penjara manakala Sanyo dijatuhkan hukuman denda RM50,000 atau satu tahun penjara dan enam bulan penjara.

Pendakwaan dilakukan Pegawai Pendakwa Kementerian Perdagangan Dalam Negeri Dan Hal Ehwal Pengguna (KPDNHEP) Jong Jee Leong manakala tertuduh tidak diwakili peguam. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Pelajar Selamat, Kereta Hampir Terjunam Ke Laut Di Tanjung Lipat

KOTA KINABALU: Dua pelajar berdepan detik cemas selepas kereta dinaiki terbabas ke tebing batu dan hampir terjunam ke dalam laut di Jalan Tun Fuad Stephen, Tanjung Lipat di sini, hari ini.

Dalam kejadian pada 1.30 tengah hari itu, pemandu lelaki dan penumpang perempuan masing-masing berusia 19 tahun tidak mengalami sebarang kecederaan.

Ketua Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Kota Kinabalu Deputi Superintendan Jo Ak Hang berkata, siasatan mendapati pemandu bersama seorang penumpang menaiki kereta jenis Toyota Camry dari pusat bandar raya menuju ke Likas.

Menurutnya, pemandu yang memandu di lorong kanan tiba-tiba hilang kawalan lalu terbabas ke sebelah kiri jalan.

“Kereta dipandu lelaki terbabit termasuk ke parit di bahu kiri jalan sebelum terjatuh ke kawasan batu di tebing laut.

“Akibat kemalangan itu, pemandu dan penumpang dihantar ke Hospital Queen Elizabeth I (HQE I) untuk rawatan sebagai pesakit luar dan doktor memaklumkan kedua-dua mereka tidak mengalami sebarang kecederaan,” katanya ketika dihubungi hari ini.

Jo berkata, kejadian itu juga menyebabkan kereta dipandu lelaki terbabit mengalami kerosakan di bahagian hadapan dan bawah kenderaan. – HMetro


Warga Emas & Penerima Sinovac Hilang Status Lengkap Vaksin Jika Tak Ambil Dos Penggalak

PUTRAJAYA: Menteri Kesihatan, Khairy Jamaluddin berkata, warga emas berumur 60 tahun ke atas dan penerima Sinovac berusia 18 tahun ke atas perlu mengambil suntikan penggalak sebelum 1 Mac atau mereka akan hilang status lengkap vaksinasi.

Menteri Kesihatan Khairy Jamaluddin, berkata jika gagal berbuat demikian, mereka akan dikira berstatus tidak lengkap vaksinasi dan status berkenaan akan tertera dalam aplikasi MySejahtera.

Katanya, ia membabitkan semua penerima vaksin warga emas tidak kira jenis vaksin pertama dan kedua, serta penerima vaksin Sinovac dewasa.

“Sekiranya tidak, sijil digital itu akan tukar warna kepada putih, maksudnya status vaksinasi penuh tidak lagi diberikan dan sekatan akan dibuat di pintu masuk tertentu.

Bagaimanapun, Khairy berkata, kenaikan mendadak kes Covid-19 tidak menjejaskan sistem kesihatan negara, meskipun negara kini sedang berdepan ancaman gelombang Omicron yang lebih mudah merebak.

Menurutnya, ia susulan sebahagian besarnya disumbang oleh pencapaian liputan vaksinasi lengkap membabitkan populasi yang tinggi.

Katanya, peningkatan kes baharu ini bukan sesuatu yang luar jangka kerana situasi berkenaan disebabkan penularan varian Omicron yang lebih mudah merebak seperti yang berlaku di negara lain seluruh dunia.

“Kali terakhir negara kita melaporkan kes lima angka adalah pada 2 Oktober 2021, iaitu empat bulan yang lalu di mana terdapat peningkatan ketara kes baharu harian pada bulan Februari tahun ini.

“Sejumlah 5,566 kes baharu Covid-19 dilaporkan pada 1 Feb; 5,736 kes pada 2 Feb 2022; 5,720 kes pada 3 Feb; 7,234 kes pada 4 Feb; 9,117 kes pada 5 Februari dan 10,089 kes pada 6 Feb,” katanya.

Khairy berkata, kebanyakan kes juga merupakan kes yang tidak bergejala atau bergejala ringan, dalam kategori klinikal satu dan dua.

Katanya, buat masa ini, kadar penggunaan katil Covid-19 di fasiliti kesihatan kekal berada di tahap yang tidak membebankan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ini Sebab Kenapa Covid-19 ‘Sukakan’ Lelaki!

JAKARTA: Pandemik Covid-19 sudah menjangkiti lebih lebih 5.3 juta penduduk dunia dan mengorbankan lebih 340,000 orang.

Daripada jumlah itu, Amerika Syarikat merekodkan jumlah jangkitan tertinggi dengan hampir 1.6 juta kes dan ia diikuti lebih 300,000 kes di Rusia dan Brazil.

Bagaimanapun, statistik menunjukkan virus ini mempunyai kesan berbeza kepada lelaki dan wanita.

BBC Indonesia melaporkan, kadar kematian perempuan dan lelaki yang dijangkiti Covid-19 menunjukkan perbezaan yang nyata.

Seperti di Amerika Syarikat, kadar kematian untuk pesakit lelaki adalah dua kali ganda, berbanding wanita.

Di Eropah pula, 69 peratus dari semua kematian akibat akibat pandemik itu juga adalah lelaki, manakala pola sama dapat dilihat di China dan negara lain.

Philip Goulder, seorang profesor imunologi di Universiti Oxford berkata, salah satu teori adalah imunitiperempuan terhadap virus lebih kuat.

“Tindak balas imunisasi seorang perempuan terhadap vaksin dan jangkitan biasanya lebih agresif dan lebih efektif dibandingkan lelaki,” katanya.

Salah satu penyebabnya adalah fakta perempuan memiliki dua kromosom X, manakala lelaki hanya memiliki satu.

“Ini perbezaan sekiranya dijangkiti virus Covid-19 ini.

“Virus ini tertarik dengan protein dan dikodkan pada kromosom X.

“Akibatnya, dos protein ini dua kali ganda lebih banyak sel pertahanan perempuan dibandingkan dengan lelaki sehingga tindak balas antibodi perempuan terhadap virus ini lebih kuat,” katanya.

Menurutnya, faktor lain adalah perbezaan gaya hidup berbanding jantina.

“Terdapat perbezaan tingkah laku antara wanita dan lelaki.

“Contohnya seorang perokok mempengaruhi kesihatan seperti penyakit jantung, paru-paru kronik dan kanser.

“Perbezaan jantina bagi perokok sangat ketara di beberapa negara seperti China, di mana 50 peratus lelaki merokok dibandingkan dengan lima peratus wanitanya,” katanya. – Agensi


Pasar Terbuka Pekan Ranau, Ditutup

RANAU: Jabatan Kesihatan daerah ini terpaksa mengeluarkan notis Perintah Tutup Premis kepada Pasar Terbuka Pekan Ranau, bermula 27 Ogos (4.00 petang) berikutan kegagalan para peniaga dan orang awam mematuhi  prosidur operasi standard (SOP) yang ditetapkan kerajaan.

Jurucakap Jabatan Kesihatan  Malaysia (JKM) Ranau, memberitahu pihaknya terpaksa mengarahkan penutupan premis itu bagi menjalankan kuasa di bawah perenggan 18(1)(f) Akta Pencegahan dan Pengawalan Penyakit Berjangkit 1988 Pegawai Diberi Kuasa melaksanakan penutupan seluruh premis.

“Premis itu hanya akan dibenarkan beroperasi semula sehingga usaha-usaha pembersihan dapat dilakukan termasuklah pembasmian kuman, tikus, serangga dan sebagainya berada dalam keadaan baik dan tidak ada yang menyebabkan penyakit berjangkit kepada orang ramai.

“Kepada semua peniaga dan orang ramai juga diingatkan supaya mematuhi semua SOP yang ditetapkan,” jelas jurucakap Jabatan Kesihatan Daerah Ranau.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Perluas Larangan Perjalanan Ke Korea Selatan Bermula 1 Mac

KOTA KINABALU: Kerajaan negeri memperluaskan larangan perjalanan ke Korea Selatan susulan penularan wabak Covid-19.

Menerusi kenyataan dikeluarkan Setiausaha Kerajaan Negeri Sabah hari ini, sekatan perjalanan meliputi semua pusat kemasukan udara, laut dan darat berkuat kuasa serta-merta bermula 1 Mac ini.

“Penerbangan masuk dari Korea Selatan ke Sabah yang membawa penumpang warga negara Malaysia dibenarkan masuk.

“Kebenaran ini juga untuk warga negara Korea Selatan dan pelancong selain warga negara Korea Selatan yang tiba dengan menggunakan penerbangan tidak langsung dari Korea Selatan serta penerbangan keluar dari Sabah ke Korea Selatan,” katanya.

Larangan turut menegaskan, warga asing dan warga negara Malaysia, yang bukan penduduk Sabah, dengan rekod perjalanan ke Korea Selatan dalam tempoh 14 hari, tidak akan dibenarkan memasuki Sabah.

“Mana-mana penduduk Sabah, pemastautin Sabah dan penduduk Sabah di bawah pas kerja, pas pelajar, pas lawatan sosial jangka panjang atau apa-apa perintah pengecualian yang pulang dari Korea Selatan tertakluk kepada kuarantin sendiri di rumah selama 14 hari.

“Semua penumpang transit yang berasal atau melalui Korea Selatan tidak akan dibenarkan masuk ke Sabah,” katanya.

Kerajaan negeri juga menasihati warga negara Korea Selatan, yang masih berada di Sabah, untuk berlepas atau kembali ke negara asal semula sebelum tempoh visa mereka tamat.

“Sekiranya visa tamat tempoh, hanya satu perlanjutan visa untuk maksimum tujuh hari boleh diberikan,” katanya.


Permohonan Rumah Mesra Rakyat 2020 Online Untuk Golongan B40 (RMR). Anda ada tanah? nak buat rumah? Berita baik buat anda yang ingin memiliki rumah idaman sendiri. Untuk makluman, Syarikat Perumahan Negara Berhad (SPNB) mempelawa kepada anda yang berkelayakan untuk memohon Rumah Mesra Rakyat (RMR) tahun 2020. Permohonan boleh dibuat secara dalam talian (online) menerusi laman web SPNB.

Program Rumah Mesra Rakyat (RMR) ini diwujudkan bagi membantu golongan berpendapatan rendah seperti nelayan, petani dan keluarga miskin yang tidak mempunyai rumah atau tinggal di rumah usang (daif) tetapi mempunyai tanah untuk membina rumah sendiri yang sempurna dan selesa.

PERMOHONAN RUMAH MESRA RAKYAT 2020 ONLINE UNTUK GOLONGAN B40 (RMR)

Berikut dikongsikan adalah maklumat tentang Program Rumah Mesra Rakyat termasuk memaparkan syarat kelayakan, ciri perumahan dan cara mohon :

SYARAT KEMASUKAN PROGRAM RUMAH MESRA RAKYAT

Antara syarat-syarat kelayakan Program Rumah Mesra Rakyat adalah seperti berikut :

CARA MEMOHON RUMAH MESRA RAKYAT ONLINE

1. Pendaftaran boleh dibuat secara online menerusi laman web rasmi SPNBhttps://rmr.spnbonline.com.my/.

3. Isi Borang Pendaftaran Login dengan lengkap. Alamat email yang diberikan akan dijadikan login ID.

4. Satu email / SMS mengandungi butiran login ID dan kata laluan akan dihantar kepada email / nombor telefon yang didaftarkan oleh pemohon.

5. Gunakan login ID dan kata laluan yang diberikan dan Borang Pra-Pendaftaran akan dimuat turun.

6. Isi maklumat ke dalam sistem oleh pemohon.

7. Klik Selesai Pendaftaran dan Cetak Borang.

8. Memajukan borang beserta dokumen asal yang diperlukan kepada SPNB.

Untuk keterangan lanjut boleh dapatkan di cawangan SPNB berdekatan atau layarihttps://spnb.com.my/rumah-mesra-rakyat-rmr/